Zohchunh Dingmi Afghanistan Sining - THE CHINLAND POST\nSalai Bawi Lian Sang | 2021 August 19 – Ralhrang tiah kawhauh pengmi Taliban kuttang ah Afghanistan ram ningpi cu a tla ruangmang ko cang. Zohchun tlak tiah ka hun tlangtar tik ah, phun dang in a ruat mi zong um khawh a si. Asinain, hika ah dirpimi le covo le tlukruannak kongkau le sining kha silo in, minung lungput le ziaza lei hoihtu in ka hun char duh mi a si.\nTutan, kum 20 fai an dirkamh mi Afghanistan cozah le rampi cu U.S., President Joe Bidden lei kap in zoh tikah a biakhiahnak a palh tiah morhphurh thlu a tha lo tiah a ruatmi an um. A cheu nih, US cozah cu an soisel ngaingai ve thiam. Vawleicung ah a thawng bik, raltuk a thiam bik le a hriamnam a tha bik tiah ruahmi USA nih can saupi training a pek lawng siloin hriamnam tiang an pekmi cu Afghanistan ram a si. An ram runvennak tuanvo a latu ding Ralkap kha an si. US Ralkap hi Afghanistan ram ah an cam khua a sau cang. Nihin ahcun kum 20 a tling cang i, Afghan ram sersiamnak ah US Dollars billions in an dih tiah an ti.\nA luan ciami kum 20, Sept. thla ah Ralhrang nih US an tuk hnu in, President Bush nih, raltuknak a rak thawk mi a si. President pali an i thlen hnu ah, tutan President tang ah an ngol mi a si. Tu bantuk in, US ralkap kir ding in biakhiahnak an tuah hlan ahhin, US cozah le Taliban cu Qatar ram ah biaruahnak le remdaihnak kong caihnak zong an ngei ta, nain zeidah hnatlaknak a si timi bel cu hi capar tawi ah tenh ka timh mi a si lo.\nUS Ralkap lawng silo in amah nih hruaimi North Atlantic Treaties Organization timi NATO nih Kum 20 chung an bawmh. An [Afghan] ram sersiamnak an bawmh hna, raltuk training an pek hna, hriamnam thatha an pek ko hna. Nain, zeiruang ahdah US le NATO an chuah hnik bak in an tluk colh? Zeidah an chambaunak a si? Afghanistan caah an herhmi hriamnam le tangka bawmhnak pehzulh ding in US President Bidden zong nih bia a kamh hna. Sisehsehlaw caansau hmanh a rauhhlan ah Afghanistan cozah cu Taliban nih fawi tuk in a lak diam ko. Afghanistan Ralkap cu zeiruang ah dah Taliban nih an tei khawh hna? timi biahalnak hi ruahlo awk a tha lomi a si.\nTaliban nih fawituk in a lak khawhnak cu Afghanistan cozoh ralkap teiman thluknak lungthin an ngei lo tikhawh a si. CNF/A President Pu Zing Cung nih ral teinak hi hriamnam ah a si dih lo, lungthintu ah a si deuh a ti bantuk in Afghanistan ralkap an lungthin ah ram caah ral ka doh timi an ngei lo.\nUS President Joe Bidden nih ethnic/miphun kip hruaitu vialte kha hmun khat ah tangti ulaw nan ral hi ven khawh izuam u tiah TV pulpit cung in a au hnawh hna. Cunglei hruaitu hna an dirhmun a feh lo hnu ahcun, an tang Ralkap pawl an ral a chia i, tlik le zam rumro an bawmh. An nunnak an siang ti lo. Afghanistan cozah nih ralkap sing-3 (300,000) thazang kan ngei an ti. Raldohnak tak ah cun ral a tu kho dingmi an ralkap thazang a tlawm. Sing 3 ralkap rual cu Sing 1 hmanh a tling lomi Taliban (75,000 tluk an si tiah an ruahdam) nih zeitindah fawi tuk in an tei khawh? An chim bik mi cu, cozah hruaitu cheukhat cu zeitindah tangka bawmhnak kan hmuh lai ti mi le zeitindah ka ziknawh (Corruption) lai timi lungput an ngeih ruang ah ral sunghnak fakpi tiang a chuakter tiah an purhdah.\nZeitlukdah Afghanistan ralkap rual an lungput a si ti ah cun India nih raldoh vanlawng MI 35 a pekmi hmanh cu a khaltu (mawngtu) ngei lo tiang an phan. An dirhmun a ningcang lo tuk ruang ah an sining dikfel lo ruang ah Taliban nih fawite in an lak khawhnak hna a si tiah an ti.\nAtulio kan dirhmun ah, kan Myanmar ram ah Ralhrang uknak hi kanmah tein kan doh lo i, UN lei ruahchannak a tlawm tuk mite R-2-P tbk. lutding le US cozah le hawikom ram pawl bawmhnak ding lawng a hngah peng rih mi a dik lomi a si. Cucu, kan zapi in kan si tiah ka tinak silo in, a cheukhat mipi kan lungthin ah a um rihmi hi a poi. Ramdang in raltuk vanlawng le Tilawng ramri an phan cang tbk., R2P kong ni te in ca post peng, US ralkap Thailand/Bangladesh ram a phan cang ti pawl a tial mi an um peng rih. Hihi a dik lo, ruahchannak palh a si kho. A va hman phom i, an kan dirpi ahcun a tha tuk ko hnga, nain rinhchan di hawk cu an tha hnga lo.\nVawleicung ah a liam cia caan raldohnak le thilsining theihfiang tung loin Facebook ah raltha ngaite in a au khuang sawhsawh mi kan um, kan tam rih mi hi a poi! Keimah nih ka theih tinak cu silo nain, thil th ahcun ka ruat lo. Cucaah, Zasang Cinzah nih, Afghanistan ram nih a kan cawnpiak ngai mi cu, Ral teinak hi Hriamnam lawng ah aa hngat lo. Miphun dawtnak lungput, dinfelnak le lungrualnak ahhin teinak cu a um tiah a ti bantukin Thaupau dohthlennak hi ralhrang uknak a duh lomi vialte nih lungthin tak tei in kan tan rual ding hi a herh bik mi a si.###\nPrevious CDM Teinak\nNext SAC Ralhrang Nih Chindwin, Kalay Valley An Runvennak A Ruang


Lamzawh Tikah Ramchung Um Mi Nih Ralring Herhmi – Chin World News Evening\nLamzawh Tikah Ramchung Um Mi Nih Ralring Herhmi\nMarch 4, 2021 Salai Van Myanmar News\nBy Vanceuuk Khenglawt: CDM Cawlcaanhnak ah Ralrin ding tiah ram chung lei nih an ruahmi: Ramchung ramleng um nu le pa u le nau, bu hna nih ramchung cawlcaanghnak CDM caah zeizah kan kawl i zeizah kan bawmh hna timi kha zapi hmuhmi ah laanghter tuk ti lo ah a tha deuh men lai.\nBank in zarhkhat ah ATM in sing 5 le cash in sing 20 lawng chuah khawh ding an tuahmi hi ramchung ramleng bawmhnak khamh duh ah a si. Ramleng bawmhnak an tih ngai. Ramchung i upa pa 7 hna (ZZ le eden CK..) te pawl nih an bawmhnak FB ah an post tik ah an tlaih dih colh hna. Bank paohpaoh in mobile banking in online phaisa kuatnak zong sing 50 cung kuat ah Central bank in ralkap sin ah an kuat hna.\nRamdang bawmhnak a luh khawh lo ding in a kaakip in phih an i zuam i ramleng bawmhnak hi FB ah si lo in messenger group tete in langhter ah a tha. FB status ah laanghter ah cun kuat khawhnak lam zong a harter chin khawhmi lai. Ramchung a ummi a hlamtu a phawtu le a hmangtu tlaih an timh hna. Atang ah ka uar tukmi le ka ui tukmi nute a ralṭha takmi ralkap nih an kah i thimi hmanthlak, upat peknak ah ka tar chih. Credit: Ram chung lei upa\nRelchih: Ralkap Nawllak hnu in Nihin tiang i Tih a Nungbikmi Thahnawnnak a Tlun hnu in Duhlonak Langhternak kan Tuah chinchin lai, tiah Myanmar Activists pawl Bia an i Kam! Wednesday (nizan) lawngah minung 38 an thah hna, tiah UN nih thawng a thanh hnu cun, duhlonak langhternak hi faak chinchin in kan kalpi rih lai, tiah Myanmar democracy a dirpitu hna nih bia an i kam.\nRam innpa pawl nih hrim thlak lo dingin ralkap pawl cungah an duhnak an langhter a thaizing bakah, ralrin pek zong um huaha lo in police le ralkap nih mipi cu meithal in an thlurh colh hna. “A zeitik caan paoh ah kuan nih khen khawhmi le a thi ko kan si, ti hi kan i theih ko. Asinain ralkap uknak tang i va nun ko len zong cu sullam a ngeih hlei lo caah ralkap uknak tang in luatnak dingah cun hi tih a nungtukmi lam hi kan i thim deuh ko “tiah activist Maung Saungkha nih Reuters ah a chim.\n“A lam kip in kalkap pennak hi kan doh lai. Kan i tinh bik mi cu ralkap pennak system pi hi a hram in bungh lawlaw hi a si “tiah Maung Saungkha nih a chim. General Strike Committee of Nationalities group nih Thursday zongah duhlonak langhter dingin timhlamhnak kan ngei ko, tiah a chim. Mandalay ah Thursday zingkhua in ralkap nih jet fighters 5 bak niamtete ah a zuanter hna. Ralkap nih a balah a kan piah hnawh ko hi teh tiin khuami nih an chim.\nRalkap nih a nawlngeihnak fekthup in kilven a duh caah Feb. 1 i nawl a lak hnu i mipi a thahmi hna hi 50 lenglo an si cang. Nizan (Wednesday) kha a zualhmabik mi minung 38 an thi, tiah UN special envoy on Myanmar, Christine Schraner Burgener nih New York ah a chim. Wednesday ah khan minung an tlaihmi hi a zaza an si, tiah an chim. A kan liamtaakmi dawtmi hna upat pek can ah NLD flag a canceu tianglawng kan taarpiak hna lai, tiah NLD lei nih an chim.\nNawl nan lakmi ruangah hin ramdang ceukhat nih thalo in an in tongh te lai hih. Cun nangmah te lawng na peu/paak cang lai hih tiah Christine nih Myanmar deputy military chief Soe Win ralrin a pek. “Phihkharnak (sanction) cu nan kan tuah tawn le kan i chang kho lengmang ko hme cu. Cun hawikom tlawmte he lawng kan umkalti lai si ko hme cu “tiin Soe Win nih cun Christine cu a leh tlar ko.\nFriday ah khin UN Security Council nih kutkakhar meeting a tuah lai, tiah diplomats lei nih an chim. Cu hlan tuanbia chung i ralkap nih timhciammaam tein thatlonak (systematic brutality) an tuah tawnmi kha tutan ah a takin a vun hman than cang, tiah UN Special Rapporteur Tom Andrews nih a chim. “Daitein duhlonak a langhtertu pawl tuksapur in hriam a hman hnawhnak hi video le hmanthlak in an um ko i, cu pawl vialte cu UN Security Council members nih meeting nan tuah hlan ah von zoh fel ta hna u law ka duh “tiah Andrews nih Twitter in a hei kuat hna.\nRalkap pawl i tuksapur an tuahsernak nih a ka lauhtertu hringhran. Zeibantuk in dah lehrulhnak kan tuah ah a that lai, timi hi US nih a tuaktaan lio pi a si, tiin US State Department aiawhbiachimtu Ned prince nih a chim. China zong, hi kongah a thatnak lei in na rian na tuan ah a tha lai, tiin US nih China cu a hei chimh colh ve. China nih cun Myanmar ralkap nih nawl an lakmi hi sual a phaw duh lo i, “hi tham hi cu anmah karlak ah a cangmi buainak a si” tiin Chinses state media nih a ti piak salam hna.\nHriamnaam ai ken lo mi mipi le sizung riantuantu hna meithal in an kah hna hi International Law an buar a si, tiin EU nih an chim. Cu lawng hlah, media le journalists tampi heh tiah an tlaih fawn hna, tiin a chim. Zeizongte hi a tha te ko lai. Monywa ah a tlawmbik 6 an thah hna. “Pehzulh in kah thawng ka theih. Vawlei ah ka bok. Zun tamtuk an kah “tiah kum 23 a si mi Kaung Pyae Sone Tun nih Reuters ah a chim.\nHngakchia an thahmi hi 4 an tling cang. Kum 14 hngakchia pate cu ralkap mawtaw hmai a tan lio ah ralkap pakhat nih thi lakin a kah. A ruak cu an mawtaw chungah an khumh colh i kaa dangah an kalpi diam, tiah Save the Children nih an chim. Yangon i mipi an tlaihmi hna hi 300 hrawng an si, tiah Myanmar Now news agency nih a chim. Mandalay i an thahmi kum 19 nute i a angki ah “Zeizongte a tha te ko lai” timi ai tial. Yangon ah police nih ambulance riantuantu 3 cu lengah an chuah hna i heh tiah an vuak hna, meithal in an tuk hna, an chuih an lamh hna. Cu ti an tuahto hna lio cu RFA nih a langhter. Credit: Chelsea Bawi\nMyanmar Activists Pawl Nih Biakamnak An Tuah Cang\nPalik Le Ralkap Nih Mi An Kah Tikah An Lu Thengte Ah An Kahnak Hna A Ruang Theih Si Cang\nBreaking News: Chuncung Khua ah Ralhraang Mawtaw Pasarih He An Taang Rih


Pale Upat Pek A Herh Ning le Fale Zoh- khenh A Herh Ning - Senri Cazual\nZa Lian Chum\nKum le caan cu an liam hnu ah khirh ṭhan awk an ṭha ti lo. Nizan ka lamthluan zong nihin ah khirh awk a ṭha ti lo. Cu bantuk cun midang cung ah ṭhatlonak kan tuah sualmi le chiatnak kan tluntermi hna hi a thar in khirh i remh ṭhan awk an ṭha ti lo. I ngaihchihnak baak lo kan tuah khawhmi a um lo. Asinain ‘Pa Ni’ kan hmannak hi kum za leng a kai cangmi asinain ‘Pa Ni’ kan hmanmi hi kaa ngaichih a titu kan um lai ka zum loh. A ruang cu semmawng kan sika in tuchun ni tiang thlanti he a kan cawmkeng tu kan pale an si caah a si. Cu aa thawknak a hrampi cu Dawtnak kha a si i, cu dawtnak nih cun fale cung ah zawnruahnak a ngeihter hna.\nDawtnak lungthin ngeih lo in mi cung ah ṭhatnak tuah khawh a si lo. Aa duhmi ngaknu tlangval hmanh an karlak ah dawtnak tak a um lo cun a ṭhen ṭhan ko hna. Cu lawng hlah dawtnak a len lonak chungkhar ah saram hmanh a ngam lo ti pei a si kha mu. Cu ti a si lioah, kan nu le kan pa nih bawhte kan si ri in nihin ni tiang kan cung ah ṭhatnak le zawnruahnak he a kan zohkhenh khawh peng hi dawtnak taktak an rak ngeih ca ah a si ko. Japan phungthluk ah aa dawh tuk ka timi cu “A father’s goodness is higher than the mountain, a mother’s goodness deeper than the sea” a ti. A sullam cu nu a ṭhatnak hi rili nakin a thuk deuh i pa a ṭhatnak hi tlangsang nakin a sang deuh ti khi a si. Cutluk in dawtnak a ngeimi kan nu le kan pa hi upatnak pe lo le daw lo in kan um sual hna maw? Nu le pa dawtnak a hngal fiang lomi fanu fapa kan si sual ding cu a poi tuk lai.\nFale nih thluachuah kan hmuh khawhnak a hrampi hi nu le pa sinin a rami an si. Jesuh nih a Pa sinin sunparnak a hmuh khawhnak cu a Pa nawl kha thih tiang a ngaih ca ah a si i, kannih zong thluachuah kan hmuh khawhnak cu nu le pa nawl ngaih le upatnak kan pek hna nak khan a si ve. Phundang in kan chim cun nu le pa nawl kan ngaih hna lo le kan upat hna lo cun vawlei ah thluachuah kan co lai lo tinak a si ko.\nVawileicung ah pasal ṭha tampi an um bantuk in santlai lo pa tampi an um ve. Cucaah pale nih fale ca ah zeidah a tuah awk a si i zei tin dah zohchuntlak pasal ṭha a si lai ti le fale nih zei tin dah pale kan dawt hna awk a si i kan upat hna awk a si ti hi a tawinak in kan zoh tuah hna lai.\nPale nih fale zohkhenh ning\nPa a tam-u hi cu chungkhar ca rianṭuantu a si bantukin innchung tang ah khuasak tuk a si loh. Hmun kip le kaakip ah kal i rianṭuan cio a si. Cu tik ah a ṭhen pa pawl nih cun fale zohkhenh hi pa rian ah chiah a si lo i nupile rian deuh ah ruah a si tawn. Mah zawn ah kan palh ngai tiah ka ruah. A ruang cu pale le fale kar pehtlaihnak a tlawm tik ah fale hi lileng tuar le pa zuun ngai in an um tawn i a khupṭhi hawi sinah tlumtla lo in an um tawn. A ṭhen fale ca cun pafa pehtlaihnak a tlawm tik ah fale nih pale tlaihchannak a zorter ngai. Cu i a phichuak cu fale nih an ṭhacho ding ning tlukin an ṭhangcho kho lo, hawi fa an tluk kho thai hna lo.\nNu hi kum 12 a si tiang hi cu nule kilhhramhnak hi an i za ko nain kum 13 an si ri khin cun pale kilhhramh hi an herh hrimhrim ti a si. Nu nih pale kilhhramh an herh bik lio caan hi kum 13-19 an si tiang khi a si. Cu lio i pale kilhhramhtu a ngei lomi nu cu zei dek khi a hlammi an lo i hawi sin an um zongah an ral a chia deuh ngai an ti. Cucaah pale nih fale zohkhenh le kilhhramh hi kan rian a si lo ti i kan daithlang awk a si lo. Fale ṭhanchonak ah keimah ka biapi tuk ti hi pale nih kan i hngalh peng a hau ve. Fale ṭhanchonak ah ngeihchiah chawva in kan kilhhramh hna lawng kha a za lo, a dikmi lam an zulh khawh nakhnga khrihfa ziaza he cawnpiaknak kan ngeih lengmang hna awk a si. Cuban ca ṭialtu José Martí nih a chimmi cu “Fimnak kan cawnnak ah hin a ngan bikmi tinhnak kan ngeih awk a simi cu pa hna chung hin le nu hna chung hin a dikmi pasal ṭha si le a dikmi nusal ṭha si kha kan i zuam awk a si. A dang vialte cu a pahnihnak an si,” tiah a ti. Fale nih cu thil kan tlinh khawhnak ding cu nu le pa nih fale ca ah nu ṭha, pa ṭha kan si hmasa a hau. Zeicahtiah fale cu nu le pa ziaza zulh in a ṭhangmi kan si ca ah a si.\nFale nih pale upatnak pek le dawt hna ding\nNu le pa hna an hmaihngal bik lio caan hi midang sinin nang na fale cu an fel tuk timi an theih hin a si bik lai tiah ka ruah. Fale nih degree ṭhaṭha kan hmuh le nun nuam tein khuasa kho kan si kha nu le pa nih a kan duhpiak tukmi a si ko nain cu nih cun nu le pa lung a lawmhter kho taktak lo. A ruang cu nu le pa dawtnak philh in mah zawn lawng aa ruatmi kan tam tuk cang. Nu le pa an upat lei sang ah zohkhenh le cawmken kan huam ti hna lo. Cu bantuk ruahnak cu zumtu Laimi nih cun kan hrial i kan tei a hau.\nMifim cathiam, khuasa kho kan si ah, rethei harsa te kan si ah, zei bantuk dirhmun ah a ummi kan si zongah nu le pa a daw i a upat khomi kan si ding kha abiapi taktak. Hringtu nu le pa dawt le upat hi thluachuah hmuhnak zong a si i Pathian nih a lawmhmi zong a si.\nKan Baibal ah “Tu le fa hna hi tar hna bawiluchin an si; Fapa hna an sunparnak cu an pale hi an si, timi a um. Hringtu pale nih an hrin chin lengmangmi tu le fa, techin fapaar pawl vialte cu pu bik, tar bik ca ah bawiluchin an si. Kan pi le kan pu, kan nu le kan pa ca ah bawiluchin a chinhtu maw kan si, ningzahnak luchin a chinhtu dah kan si, ti hi kan i hngalh fian a herh.\nFapa hna sunparnak cu pale hi an si, tiah Judah miphun nih phung an thluk ahhin an duh cemmi cu: hringtu pa sinin fapa hna nih vawlei ahhin an duh a tling, an karhcho, saduhthah le lawmhnak a tling i, cu sunparnak vialte cu hringtu pale nih an chuahpimi, an sermi, fapa hna an rohtakmi an si, ti duhnak a si. Cu ti a si ca ah, sunparnak a petu pa cu upat lo awk a ṭha lo. A nawl ngai lo in um awk a ṭha lo. Kan upat hna i an nawl kan ngaih hrimhrim ding an si.\nPaul nih cun, fale hna nu le pa bia ngai hna u, hihi nawlbia a hmasa bik a si i, cu ti nan tuah ahcun thluachuah nan hmu lai a ti. Cucu fale nih kan theih peng ding a si. A peh rihmi cu, nu le pa hna nan fale kha an thinhunter hna hlah uh, Khrihfa ziaza tu he khan cawnpiak hna u, ti a si. Cucu Pale nih kan philh lo awk a si ve.\nPreviousNgeihchiah Kong Ah A Dirhmun Aa Thlengmi NLD


Myanmar Ralkap Nih Aana An Ting Ruangah Experts Nih Ralrin Nak An Thanh – The Cherry Par\nMyanmar Ralkap Nih Aana An Ting Ruangah Experts Nih Ralrin Nak An Thanh\nFebruary 2, 2021 February 2, 2021 Cherry News\n𝐌𝐲𝐚𝐧𝐦𝐚𝐫 𝐑𝐚𝐥𝐤𝐚𝐩 𝐧𝐢𝐡 𝐀𝐚𝐧𝐚 𝐚𝐧 𝐓𝐢𝐧𝐠 𝐑𝐮𝐚𝐧𝐠𝐚𝐡 𝐔𝐒 𝐓𝐫𝐚𝐝𝐞 𝐥𝐞 𝐁𝐮𝐭𝐤𝐞𝐝𝐚𝐧 𝐂𝐨𝐦𝐩𝐚𝐧𝐲 𝐇𝐧𝐮𝐚𝐫𝐬𝐮𝐚𝐧 𝐚𝐧 𝐓𝐨𝐧𝐠 𝐤𝐡𝐨, 𝐭𝐢𝐚𝐡 𝐄𝐱𝐩𝐞𝐫𝐭𝐬 𝐧𝐢𝐡 𝐑𝐚𝐥𝐫𝐢𝐧𝐛𝐢𝐚 𝐚𝐧 𝐓𝐡𝐚𝐧𝐡\nUS le Western Company hna nih Myanmar investment tuah duhnak lungthin an ngeihmi cu tutan i ralkap nih aana a tingmi nih hnursuan dih dawhdang a si cang. US company ngan cheukhat le bang cu i hlihphuah dawh dang an si ko cang, tiah trade experts le analysts pawl nih Monday ah khan an chim. 2020 chung i thla 11 chung i Myanmar le US karlak chawlehthalnak man hi $.1.3 billion a phan manh. 2019 lio i kum khat chung i chawlehnak an hmanmi kha $1.2 billion lawng a rak si, tiah US Census Bureau data nih a chim.\nUS lei nih an kuatmi hnipuan le butkedan hi 41.4% hrawng hmunhma a la. Khualtlawnnak bag nih hin 30% tiang hmunhma a la ve. Nga nih hin 4% hrawng hmunhma a la ve, tiah S&P Global Market Intelligence i research a tuahtu Panjiva nih a chim. HM le Adidas thilthittu company changtu ah hin Khualtlawnnak bag a sertu Samsonite le hniphuan a chuahtu LL Bean hi a nganbikmi company an si, tiah Panjiva nih a chim.\nUS nih direct in investment a tuahnak data hmuhawk tha in a um lo, tiin US Trade Representative nih an chim.\nMonday ah khan Myanmar ralkapbu nih ralkap lubik General Min AUng Hlaing kut chungah nawlngeihnak (power) an ap i, vote firnak a um, tiin an ti caah kum khat chung lakhruak ramuknak nawl an i haikanh. An tuahsernak nih Western ram hruaitu vialte an thin a phawh ngaingai hna i, US cozah nih Myanmar cungah a thar in phihkharnak (sanction) a tuah than khawh mi a si. Cun, Rohingya ralzaam minung million 1 kongah lungrethei a si chinchin cang.\n2019 December lio i Washington nih Myanmar cungah phihkharnak a tuah hnu i US-Myanmar pehthlainak hi tutan aana tingmi nih hin tampi a chiatchuah chinchin te lai i, chawlehthalnak kong i an i pehtlaihnak zong a hnursuan te khawhmi a si, tiah Woodrow Wilson International Center for Scholars ah analyst a si mi Lucas Myers nih a chim.\n“Chawlehnak he pehtlaiin, Rohingya boruak le Myanmar nih nuhrincovo a hnursuan mi nih hin China dah ti lo cu, Western company pawl an ning a tihter ngai hna,” tiah Myers nih a chim.\nBiden cozah nih hin nuhrincovo hi faakpiin ai hmaithlaak caah le tutan ralkap boruah hi a chaitkhattu caah, US company pawl hi Myanmar chuahtaak kho dirhmun an phan, tiah Center for Strategic and International Studies think thank ah trade expert a si mi William Reinsch nih a chim. Kan hnung kum hrawng khan cun US Company pawl hi China i an company pawl cu riantuantu lahkhah tlawmte lawng pek khawhnak ram a si mi Myanmar lei ah an thial lulh hna. Asinain, ram chung inn le lo, lam le suul a thatlo tuk mi nih hin a hunghung in company dang pawl luut kho lo in a kham peng ko rih hna.\nMyanmar ram i US company pawl hi phaisa tam a hmangmi an si lem lo caah, fawite in ai thialkaam kho an si hna. An company pawl hi electric lei he zong ai pehtlaimi an si lo caah, fawizangtein thialkaam khawh an si. Trade group members tampi hi Myanmar ah business an tuah hna i, tutan ralkap nih aana an tingmi kongah an lungre a thei ngaingai ko hna, tiah American Apparel & Footwear Association president Stephen Lamar nih a chim. “Demicraticy covo le sersiamnak hi cop le cilh in tlingtein um kho seh, ti hi kan duhmi a si. Hi buaibainak hi khulrangtein le daitein le democratic muisam kengin tawlrel khawh a si nak lai Myanmar mipi nan caah thla kan in campiak hna – Myanmar mipi nih heh tiah thazaang chuahin an hmuhchuahmi economic thanchonak hi tutan buainak nih a hrawhpiak hna lai kan duh hrimhrim lo,” tiin Lamar nih a chim.\nKan cawlcanghnak tete hi thatein kan tawlrel ko hna. Phawzaamtu (suppliers) pawl he zong naihniamtein rian kan tuahti ko. Asinain, rian kan tuanning ding kongkau belte ah cop le cilh in thlennawnnak tuah kan i tim lem rih lo. Thil sining kan conh lio pi a si. Asinain, tutan boruak ruangah zeitindah hmai kan fon lai, timi hi kan chim duh lem rih lo, tiah H&M lei nih an chim. Credit: Chelsea Bawi\n← Suu Kyi Le U Win Myint An Dam Tha, Ministers Le MP Cheukhat An Chuah\nTu lio ah cun Dr Andrew Ngun Cung Lian tbk hna Laimi lakah interview tuah ding an si cu →


Zualko: Salai Ngun Nei Luai nih ruah lo piin mual a kan liam taak ee – Chin World News Evening\nMarch 18, 2021 Salai Van Chin News\nNgaihchiatnak thawng- March 18 tuzing suimilam 5:34 Am hrawngah tlangvaal Ngun Nei Luai nih ruah lo piin mual a kan liam taak tiah theih a si. Salai Ngun Nei Luai hi pawpi a fah raungah aluancia kum 2020 November 10 ah sizung ah kalpi a si i cuticun sizungah thlopbul si. Asinain a pawpi fahnak a sauh tuk cang ruangah dam lei panh loin zual leitu a panh deuhdeuh ti a si.\nSizungah aa thlopbul aa zohkhenh hnuah kan chim cia bangin a pawpi fahnak a rak sau tuk cang ruangah dam lei (ṭhat lei) panh loin, dam lo lei tu (a zual deuhdeuh) a panh deudeuh tiah a si. Asinain, lungdong tein cuticun rak zohkhenh le thlopbul a rak si.\nMalaysia ah a ummi a u le nau chungkhat pawl nih sizungah le inn leiah an si khawh chung in thlapa thla 4 chung an zohkhenh an tuamhlom le an thlopbul hnuah a taksa nih tuar kho ti loin tuzing suimilam 5:34AM tluk hrawngah vawlei harsatnak ram kal taak in a kan dinh tak cang ee tiah theih a si.\nSalai Ngun Nei Luai hi Malaysia ah rianṭuan dingin kum 2004 kum ah a rak phan cangmi a si. Malaysia a umnak zong a caan sau ve cangmi a si. Tutan atu bantukin mual a kan liam taak cu kan ngaih a chia tuk hringhran. A ruak ṭhutpi ding le vuining cang cu a u le nau chungkhar nih anmah nih a ṭha an ti ning in Community (FPM-FRO) le a khrihfabu a umnak LCF he tawlrelṭinak kan ngei te lai. Tantaakmi chungkhar Bawipa nih hnem hram ko hna seh! Chirhchan:FPM-FRO\nMipi An Um Ngam Ti Lo, An Chuah Tak Dih Cang


Rallokap Nih uknak a peh rih ko ahcun mipi dihlak hriam an tlai lai tiah KIA Tongmangham – Buanchukcho\nRallokap Nih uknak a peh rih ko ahcun mipi dihlak hriam an tlai lai tiah KIA Tongmangham. Rallokap nih uk nak a peh rih ko ahcun mipi dihlak, pakhat hmanh tang loin hriam an tlai cio lai tiah KIA in bia chim nak nawl ngei tu tongmangham Nawbu nih a chim.\nA tu caan ah rallokap doh ding ah mipi hña cu an mah dang ten biaruah len in chimh len an hau lo, an mah he aa neih nak hmun cio ah rallokap do mi phu sin ah mipi lei in an mah ten i tel in an lut cio hña tiah tongmangham Nawbu nih a chim.\nCu ruangah hmun kakhat, phukhat hruai nak ah rallokap uk doh nak ding caah a rak i fon mi mino pawl hi za reng lo le thong reng lo an si kho tiah tongmangham Nawbu nih a chim. KIO/KIA lei in , ram chung , ram leng ah a um mi mipi dihlak he hmunkhat ah dir ti in kahdohnak ah i tel i ralhrang rallokap an tlak khawh nak ding ah kan za pi cio in kan doh lai tiah a chim.\n” Kan nih KIO cu mipi hña he hmunkhat ah dir ti mi phu kan si. Mipi cu kan nu can le kan pa can nan si, cu ruang ah mipi hña cung ah zumh awktlak ten kan um, mipi hña ai ah kan mah Kachin mi lawng kan chim mi a si lo, Kachin ramkulh mipi hña lawng kan ti mi a si lo , ram ning pi ah a um mi mipi vialte hna cungah zumh awktlak ten kan um, hmunkhat te ah kan in dir pi ko hña .\nCuruang ah rallokap phu nih nawlngaih nak an lak mi a tlak khawh nak ding ah mipi hña he hmunkhat te ah kan doh ti hña lai”… KIA nih an lak khawh mi Alawbum sakhan pawng ahcun tukar hrawng mah dohnak a dai tiah tongmangham Nawbu nih a chim.\nRallokap lei in an sungh mi Alawbum sakhan cu ngahthan ding ah van lei he, vawlei lei he an doh hña na in tu ni tiang ahcun la kho in KIA kut chungah a um ko .\nA tu lio Alawbum lei kahdohnak a deih mi hi rallokap lei in kahdoh ning cang(ဗ်ဴဟာ) thlen an timh mi a si kho , cun kahdoh a chuah nak hmun dang hña ah bawmtu an i thlah ca zong ah a si kho tiah tongmangham Nawbu nih a chim. #DVB. The Chin Post\nCNF/A Nih Ralhrang An Phomh Taktak Ve Cang Hna Lai


CCN Secretary Khualtlawnnak Report – Chin Community in Norway\nJuly 24, 2010 ccn 0 Comments\nUpatmi tuanpi hawi hna,\nKa khualtlawnnak tlawmpal ka hun ttial.\nCCN he pehtlai in ka khualtlawnnak\nCCN Upa thimtharmi dihlak hnatlaknak in President le Secretary nih khualtlawnnak ngei hna sehlaw CCN kong chimhfiannak ngei hna seh tiah biakhiahnak a um btk in Aurskog, Bagn le Gjøvik khua ka va tlawng kho hna.\nPathian lamhruainak thawngin tlamtlinnak tampi a um tiah ka hmuh.\n06.08.2008 Tuesday Aurskog;\nCacawn nihnih ni ah Aurskog khua ah ka va tlawng hna. Ka kal hlan in kan tlawng hna lai tiah thawng ka thanh hmasa hna. Anmah nih rak hong ko tiah lunglawm tein an ka cohlan hnu ah an si ah ka va kal.\nA zan u Pu Siang Pum te Inn ah kaa tthum. Sianginn an kai dih caah a thiazing zanlei suimilam 4:00 Pm in tonnak le biaruahnak kan ngei kho hna. Chungkhar lutlai paoh cu an chuak kho dih.\nKan biaruah hramthoknak ah Pu Siang Pum nih thla a kan campiak hnu ah biaruah hram kan thok. Keimah nih CCN lei aiawh in lunglawmhnak biatawi ka chim hnu ah a luan cia CCN tuanbia tawi le a hram rak thokning a tawinak in ka chimh hna i aa tinhmi le a rianttuannak kong zong tawifiang tein ka chimh hna.\nKeimah nih biachimnak ka ngeih dih hna hnu ahcun pakhat le pakhat biahalnak le fiang lomi halnak le CCN kongah theih duhmi halnak tete kan ngei.\nSaupi biaruah ttinak kan ngei hna. Anmah zong an lung a tho i hmailei CCN rianttuannak ahcun kan lung zong a pian cang caah chimh hau len awkin kan um ti lai lo ti zong an ti. Aurskog khua hi Oslo in suimilam 1:20, ( Tlanglawng kal hnu ah Bus i thlen tthan a si ) hrawng kal a si. Meeting kai tbk ahhin aa harh ngai ding dirhmun i a ummi an si caah an khuami upa dihlak lungtlinnak in CCN- Contact person zong keimah nih thimpinak ka ngeih hna. Pu Mung Tan Sing an thim.\nAurskog khuami hna hi CCN nih a tuah hlan ahkhan Kawlram Cyclone bawmhnak anmah tein thawhburnak an rak tuah cang. Asinain CCN nih timhtuahnak kan ngeih cuahmahmi kong ka chimh hna i an chungkhar dihlak nih lunglawm tein an thawh dih. Upat awktlak taktak an si.\nKan biaruahnak donghnak ah Pu Lian Pa Lung nih thla a kan campiak i kan biaruahnak cu kan dih ter.\n08.08.2008 Oslo in Bagn Khua ah\nBagn khua hi Oslo in suimilam 2:50 kal a si. Hi khua ahhin kanmah Laimi an um. Norway an phaknak hi thla 4 lawng an si rih. A ummi hna cu Matupi hna chungkhar ( Pu Peng Lawm ) khat le Falam khua ummi Lungler ( Tin Tin ) nu pakhat an si. An sin kal kal hlan in phone ka chawnh hmasa ve hna. Rak ra ko an ka ti caah lunglawm tein kaa thawh.\nDam tein an si ka va phan kho i biaruahnak zong kan ngei ve. Matupi hna dawng hi Hakha holh an theih sat lo caah Kawlholh kan hmang. Kan biaruahnak le CCN kong ka chimhmi hna zong tlamtling ngai in ka hmuh.\n11.08.2008 Oslo in Gjøvik\nGjøvik zong 11.08.2008 Monday ah dam tein ka va tlawng kho hna. Biaruahnak kan tuah. Kan biaruah hramthoknak ah Pu No Thawng nih thla a cam.\nCCN rianttuannak kong le hmailei Registration tuahnak ding kongah kan dihlak nih Member fee pek a herhnak kong le CCN hi kan miphun dihlak nih kan dirpi a herhnak kong chimnak ka ngei.\nAnmah lei in hal duhmi le biaruahnak kan ngei hna. Kan biaruahnak zong a nuam i tlam a tling hringhran. CCN- Contact person thimnak zong kan tuah. Contact person caah a thimmi cu Pu Tei Cung a si.\nGjøvik khua zong hi anmah tein Kawlram Cyclone bawmhnak a tuah cangmi an si. An thil tuahmi cungah lawmhpi awk le upat awktlak taktak an si.\nMah vial hi caan tawite ka khuatlawnnak kong cu si sehlaw, kan dihlak nih a tang rihmi kan hnaban ah fakpi in kan miphun dawtnak thinlung he caan pek zuam rih hna u sih.\nDamte um ahcun Hamar lei le Lillehamar lei kal dingin ka caan kaa tim.\nPrevious Previous post: Understanding The Norwegian Social Welfare System\nNext Next post: CCN Registration Kong Thawngthanh


Kawlram, Kum 4 Chung Mawtaw Accident le Mithi Zat Langhtermi – Chin Modern News\nKawlram, Kum 4 Chung Mawtaw Accident le Mithi Zat Langhtermi\nPosted By: chinmodernnews January 2, 2019\nKum 4 Chungah Kawlram chung cang mawtaw accident voi zeizat dah a cang i, minung pazeizat dah an thi, cun hliamhma a tuarmi minung zeizat dah an si timi buaktlakin an langhter.\nA hleice in, Yangon le Mandalay kar a kalmi mawtaw lampi cungah a cangmi accident tonnak kum 4 chung ta an langhtermi a si.\nNikum 2018 chung ahkhan Rangon le Mandalay karlak kalmi zalampi cungah mawtaw accident voi 400 tluk hrawng a cang i, minung 100 tluk hrawng nunnak a liam. Kum 4 chungah mawtaw accident in a thimi minung 500 naktam an si lai tiah A-myan-lan-mah-kyi (အျမန္လမ္းမႀကီး) nawlngeitu palik bawi zung nih an langhter.\nCun hliamhma a tuarmi hna hi minung 800 naktam an si lai, kum 2017 nakin mawtaw accident ton voi 100 tluk cu a tla deuh/a tlawm deuh nain accident in a thimi milu tu cu aa zat hrawng an si ko lai tiah an ti.\nKum 2015 lioah, mawtaw accident voi 450 naktam a um, minung 100 naktam an rak thi.\nKum 2016 lioah, mawtaw accident voi 700 naktam a um, minung 170 naktam an rak thi.\nKum 2017 lioah, mawtaw accident voi 550 naktam a cang ve, a thimi minung 100 naktam hrawng an si ve.\nCucaah kum 2015 in kum 2018 karlak, kum 4 chung ahhin mawtaw accident tonnak in minung 500 naktam an thi cang tinak a si.\nMawtaw accident a cannak a ruang zatuakin 93% cu mawtaw mawngh zulhphung tha tein an zulh lo ruangah a si tiah lam lei tuanvo ngeitu lutlai chang a simi nih hluatdaw ah a chim.


NLD Cozah Biakamnak Tlangcung Mi Nih An Zumh Ti Lo Nak Tamada U Win Myint Nih A Phuan – Chin World News Evening\nBIAKAM NAK TLINTER LO MUISAM TUANBIA TAWI: Hlanlio ah Nuhmei nu pakhat arak um. Thilsuk ding ah Inn pawng Tiva lei ah aa thawh. Culio ah Khuachia milem aadawh ngai mi ti cung ah avuan kha ahmuh. Achar i Inn ah arak i tlunpi. Thianghlim tein a ṭawl hnu ah an Pathian Chiah nak achia. Rimhmui khang thawi nak he a biak lengmang. Cu a Pathian te nihcun zan mang pakhat a pek. Chek ‘Thai Awngbali’ nambar kha apek. Hi hi vathuh law narum cang lai ati.\nNuhmei nute nihcun lungthawh ngai in angei chun mi te phaisa in Chek Awngbali lehma cu ava cawk. Ti chung in ka khamh caah dawtnak ka cung ah langh ter aduh mi asi lai tiah azumh. Thailand Awngbali cu ahung chuak caimmam i aakhat mi nambar pakhat hmanh aumlo. Nuhmei nu cu lungrawk ngai in aa hngilh ṭhan. Zan a mang ah nambar pakhat apek ṭhan. Tu cu kan hlen ti lailo. Na poh hrim lai ati. Nuhmei nu nih cun tu voi khat cu hei ti phawt ko ning ati i Awngbali lehma cu a va cawk ṭhan. Awngbali lehma ahung chuah tikah pelte hman aakhat mi nambar aum ṭhan hoi ti lo.\nNuhmei nu cu angeih chun mi ngunsawm vialte ek pet in Awngbali lehma cawk nak ah ahman dih cang. Nuhmei nu cu athin alinh tuk cang. Namtawng bak in cheu 2 ah acheu. Mei in akhangh hnu ah avutcam kha ram lak a hlawn tak. Cu zan amang ahcun, khua chia Tu nu tenih bia pakhat ahung chimh mi cu hitin asi. “Vutcam ah kaa cang kha rak tuan deuh hla seh law, “Hlawhlangnu ‘Pha -ta-ma’ nasi diam cang lai ti asi.\nHlanlio Kalay Myo hrawng ah Cheh Awngbali arak laar lio: Kan Lainu pakhat zong cheh lehma acawk nak ah leiba tamtuk angei. An pa nih Alu ah voi khat, akeng ah voi khat a cumh. Atawcawr ah voi khat achuih ti asi. Cu kong cu amaw nu achimh tikah, Kamaw, nambar ṭhat takmi asi. 223 or 322 or 232 nambar hna kha cawk ṭhan hmanh, ruahnak kan cheu ti asi. A hung cawk cun, a sung dih ai. An inn lo an zuar I leiba cu an chamh ti asi. Nuva ṭhen nak zong a chuak deng nain Sang upa le Krifa upa nih an rem hna.\nNLD BIAKAM LE THUTIAM CHEUKHAT: 1. Phunghrampi ka remh bak lai. 2. Federal Democracy kan ser lai. 3. Rule of Law Upadi cung ah ahohman um angah lo. 4. Reconciliation kan ser lai. ‘Tlangcungmi le Miphun Party hna biaknak hna karlak ah I remh ṭhan nak ka ser lai. 5. Democracy dik in kan I ukhruai lai caah zalon nak aum lai. ‘Biaknak, Covo le Nawlvo tbk.\n6. Mipi duh ning in ram kan hruai lai. Mipi kut ah nawl le power kan in pe hna lai. 7. Zalon tein Chimrel khawh nak le media zalon nak aum lai. 8. Mipi nih nan kan duh ti lo ahcun ṭhutdan in kan ṭum cawlh lai. 9. Tlangcung hriamtlai phu he remdai nak ka tuah lai. 10. Fir ti hrim aumlo mi athianghlim mi cozah kan ser lai. 11. Sipuazi ah kan ṭhancho lai Singapore kan lonh lai. 12. Tlangcung mi duh mi le tihal mi Federal kan in pek hna lai, tbk. Atampi, Mah tein I peh cio siseh.\nTheihternak; Pung ahhin NLD cozah Biakamnak Tlangcung mi nih an zumh ti lo nak Tamada U Win Myint nih aphuan nak le ICC, ICJ le ICO ah DASSK telin Tamada 3 le Ralbawi hna zeitindah Taza cuai ansi lai timi Film tawi te ka chiah hna. Naa man in rak ngai hrim hrim ve te. Saya Rung Kaw\nPosted by Saya Rung Kaw on Saturday, 16 November 2019


Salai Bawi Lian Mang: Chin State Cozah thlahnak – The Cherry Par\nSalai Bawi Lian Mang: Chin State Cozah thlahnak\nJanuary 27, 2021 January 27, 2021 Cherry News\nFarewell Party for the then Chin State USDP government in Hakha, March 2016. DEMOCRACY P e l pawi; Chin State Cozah thlahnak\nDemocracy aidawhnak cu cozah hi mipi nih kan kai ter khawh I kan thlak khawh. Kumli dan maw, kum nga dan ah thimnak an tuah I mipi nih a bu in kan duhnak kha kan langhter. Mitamdeuh nih an duhnak kha zulh in mitlawm deuh nih an duhnak zongkha upat piak le theihthiam piak kha Democracy I aidawhnak asi. Cun daite le thanuam te in uknak power ithlen hi democracy hro a kual nak le limhang a neih nak asi fawn. Cuti I daite le dawh te in uknak ithlen cucuu a kau tuk mi democracy phung ah ai tel vemi democracy pelpawi pakhat asi ve.\nKan ram ah Democracy muithlam cu 2010 election ah khan a thluamthlam a hung leng. 2008 constitution ning in thimnak an tuah I USDP party nih teinak an hmuh caah rampumpi ah cozah an dirh. Ralkap pawl kha an uniform an iphoih I pa kor le hni (taihpung le lungzi) an ihruk I an kan hruai. Burma ram I President cu General Thei Sein nih a ttuan I, Chin State I Chief Minister cu Brigadier Hung Ngai nih a ttuan. A minung cu an I khat ko na in uniform an ihruk bu in ralkap nih an kan uk lio nak cun pa kor le hni an Ifenh I an kan uk tik ah an hung nem deuh ngai. Zalong deuh in chimrel khawh asi. Thawngzamh tub u “media” tampi an hung chuak. Porter phurh, duhpoh in ralkap nih mipi hro le cer kha ahung tlawm deuh ngai.\nPhunghram ning bantuk in 2015 ah thimnak cu an tuah tthan. A hlan I ralkap cozah nih ral zoh in a rak zoh mi, thong ah a rak thlak mi le a rak hrem mi pawl kha mipi nih an thim hna caah an mah nih cun tei nak an hmuh. Phunghram ning bantuk in an mah nih cozah dirh I rampi cu uk ding ahung si. Uknak kha thahrum hmang in a rak la mi, an duh ning te in phunghram an I ttial I cu phung hram ning in duh tik poh ah uknak a la kho ding in hmunhma ai ser mi kawl ralkap le USDP nih hi uk nak hi an thlah duh taktak hnga maw ti kha mi tampi rak iceih lulh cio asi.\n2016 March thla USDP cozah pennak adongh lai te ah khan Hakha ah conference pakhat kan tuah. Cu conference cu “Listenning Conference” tiah kan ti. Chinmi nih Chin miphun hmailei kong ah nan lung chung ah a ummi hi rak chim cio tuah uh, kan lungchung bia hi rak chim cio usi law I ngaih piak cio tuah hna usih. Cu kan saduhthah cu a tak in policy ah ser izuam tuah hna usih ti kha kan I timh mi asi caah Chin ram pengkip in upa, mino, nubu sawm an si. CNF in cu lio I Supreme Council Chairman Pu Nang Lian Thang le Dr. Sui khat, Colonel Ral Hnin, Colonel Solomon Thang Ding hna zong an rak kai ve.\nDr. Sui Khar le Pu Nang Lian Thang kha bia ka ruah hna I Chin State cozah hi an pennak thaizing kiptuh ah adih ding asi cang tung. Thlah nak ah rawl kan dum tti hna lai ti ah a ttha lo maw tiah kan I ceih. Khat lei in ruah awk a um mi cu uknak hi USDP nih NLD sin ah an pe taktak lai maw pe taktak lo ti zong cu a fiang lo le cu lio I kan in thlah hna la ti cu phundang pi a lo sual hnga maw ti zong cu ruah awk a um fawn.\nZei khom asi ah Dr. Sui Khar kha nang Chief Minister Hung Ngai cu hei chawn hnik law thlahnak ah zanriah rawl kan dum tti lai hei ti ko hnik tiah kan ti I e tiah a hei chonh. Vuancichoh nih a tha ko. Nan mah nih rawl I ring ulaw kanmah nih dinding (wine le zu) kan iring lai. Can aum ti lo I tuzan ah tuah hna usi ati ti asi. Cun Vuancichoh le a vuanci vialte tlingte in kkan kai lai ti asi. Kan ruah ning nak in a rak tthadeuh nai. Chief Minister le Minister dihlak an kai ding ah cun zohdawh deuh te in rianrang in vun itimh a hau ne ai.\nElaw tiah rianrang in Pi Chinchin PekThang nih aherh mi vialte a vun tawlrel. Zanlei ah cun Union Guest House (Pidaungsu zeihta) dining hall ah cun zanriah dum ding cun kan kal. Zan riah ei hlan ah biaruah nak kan nei ta lai I rawlei ka thawtnak ah wine kan ding pah hna lai ti asi. E tiah rawlei nak hall I luh hlan ah biaruah nak ah cun kan lut hmasa hna. Cozah an term dih lai cu si kaw Minister pawl le Chief Minister cu an buai ngaingai. Kan cazin vialte kan vun funtom tadih I kan tlai deuh lai an ti. Hnawhchih nam chan ngai cun CM le a Minister pawl cu an rak phan. CM Hung Ngai kha a aba ngaimi a lo. Cozah term dong cazin funtom cu bat ngai dawh an si.\nCNF lei in nang thlah nak bia chim an ka ti. A asi lai lo e, upa kan Pu Nang Lian Thang zong a um, Dr. Sui Khar zong aum, Pu Solomon zong aum, Pu Ral Hnin zong a um ko I nan mah nih chim ko u ka ti hna cu an ka hnek. Nangmah nih chim ko an ka ti. E ne tiah a power adih cang dingmi cozah, thaba ngai in zanriah einak ah a rak ra mi Ralbawi hlun le Minister pawl thlah nak biachim ding ah cun ka hung dir. Thil pathum ka chim.\nKan chanchung ah kan tem ballo mi democracy phung in mipi nih thim in cozah a dirh hmasa cem mi cu nan mah hi nan si. Chan chankhat ah Democracy phung in mipi he neihniam te in rian a ttuah hmasa cemmi cozoah nan si. Nan mah cozah nan ttuan chung ah kum 30 deng a dailo mi kan ram cu remdaih nak lam ah nan kan kalpi. Mah hi remdaihnak timi hi mi ralttha taktak lawng nih an tuah khawh mi thil asi. Remdaih nak thlaici nan mah chan ah nan tuh ta. Mah hi remdaih nak thlaici hi a rak kai te dingmi zei cozah poh nih vun pehzulh ding mi asi.\nAsi afak tuk mi a re atheituk mi kan ram ah thanchonak nan tuahmi tampi kan hmuh khawh. Lam nan cawhmi, siangin nan sak mi sizung nan sak mi ti bantuk pawl hi kan mithmuh asi. Cun hi tthancho nak rianttuan nak ah aherh mi seh pawl license zong a umlo bu ah kan ram nih a herh caah tiah nan tuah mi zong kan theih. Democracy cozah ahmasa bik nan hruainak, remdaihnak lam ah ralttha te in nan kal kal pi nak, tthaacho nak ah aherh ah cun tiah Central cozah nih a onh lo na in Chin State cozah nih policy nan ser I aherh ning in she nganmi nan luh ter nak pawl hi a rak kai te ding mi cozah caah tah fung an site lai ti pawl kha ka chim.\nAn mah Chin State cozah lei in Minister Dr. Ba Maung nih bia cu a chim ve. Minister Dr. Ba Maung cu cathiam mifim Chinmi nih kan neih chun asi. Professor zong arak ttuan cang mi asi tik ah abiachim atluang I anem ngai ngai. Mifim ciammam! Siangin tampi an hun nak. Lam tampi an cawh nak. 2008 phung hram ning in Chin State ah avoikhatnak democracy cozah an rianttuan nak. Chin State tthancho nak ah kan mah Chin mi nih kan ttuah lo ah a ho nih dah attuan lai tiah kan ti I Central zong chimh lo in Chin State ah she nganmi ttheng 200 renglo kan luhter ti nak pawl tampi achim.\nCNF lei nih Chief Minister Hung Ngai kha raltha te in remdaih nak lam ah na kan kalpi nak philhlonak le ah tiah 2012 avoikhat nak CNF le Chin State cozah remdaih nak min an thut lio hmanthlak kha frame ttha te in an tuah I CNF Supreme Council Chairman Pu Nang Lian Thang nih CM Hung Ngai cu a pek. Wine tlampal kan ding I capo kan sai hna I ahnu ah cun kan dihlak in hmai panh te in le thanuam te in zanriah kan dum tti hna.\nDemocracy ai dawh nak cu mipi nih nawl neihnak an pek chung tiang kha nawl neih asi I mipi nih a zacang, midang nih ttuan ve cang hna she tiah an ti ah cun cu nawl neih nak cu limhang nei te in le tha nuam te in a hnu I a rak kai mi cozah sin ah nawl neih nak pek kha asi. 2016 March ah mipi nih thimmi democracy rim a nam mi cozah kan thlah hna ah khan thanuam te in Ralkap Brigadier Hung Ngai nih a nawl neihnak cu a hnu a hung kai mi civilian cozah sin ah thanuam te le hmaipanh te a thlah. Mah cu zeitluk in dah limhang aneih I zoh adawh.\nAtu can tlawmpal ah 2008 Constitution ning in cozah hlun cu an hrawh lai I 2020 thimnak ah atei mi Party nih cozah thar cu an dirh lai. Hi cozah thar a rak kai dingmi Chin State cozah hruaitu ding hi abiapi ngaingai. Mi ralttha asi ahau. MP atling cang mi cu miphun a daw mi lawngte an si. Miphun dawt ciocio ah ralttha te in Chin miphun a kan hruai ngam tu le a kan hruai kho tu hruaitu ttha khuazing Pathian nih kan pe hram seh. Credit: Salai Bawi Lian Mang\n← 2020 thimnak ah NLD nih vote a hmuh mi cung ah ralkap nih vote deu tiah an langhter mi zum hlah (By Ro Lian)\nRalkap nih thimfung cazin 4 million hrawng a palhmi a um an timi ah hin →


COVID-19 Zawtnak in Runven hi Ho Rian Dah A si? – THE CHINLAND POST\nCOVID-19 Zawtnak in Runven hi Ho Rian Dah A si?\nPhilip Nun Uk Thang| 2020 April 10 – Tulio kan vawlei cu COVID-19 nih a hnih in a hninh, zeidang thawng vialte cu a chilh dih hirhiar ko. Rian tuannak pohpoh: cozah si ah, cozah si lomi an si ah, hi zawtnak nih a zeitin maw in a hnorsuan dih hna ti ahcun kan palh lai lo dah. Tuni tiang ah vawlei pi ah zawtnak a ngeimi milu hi 1.5 million (1,500,000) leng an kai, cun a thimi hi 95,000 leng an si.\nUnited Kingdom (UK) hna ahcun ni khat ah 800 leng an thi tiah theih a si. Cun, Kawlram ah Covid-19 zawtnak a ngei tiah hmuh hma sa bikmi Tedim kan u-nau pa a nu (kum 58) zong zawtnak a ngeih ve cang. Cu ruangah mipi nih kan i ralrin taktak cu a herh ko. Si ahcun, mah cu zawtnak in i runven cu a ho rian dah asi kun?\nThil pakhatkhat a hun can le cang kain, mi tampi nih cun cozah lawng kha kut dong in kan sawh tawn hna. Cun micheu baak nih cun biaknak, cozah silo mi phu NGO le zatlang bu (CSOs) rian a si ti rumro in kan sawh ve hna. Cu pawl cu a tam deuh rian le tuanvo a ngeimi cu an si taktak ko. Nain, tutan mi that-tu zawtnak kan tonmi kong ah, mipi kan biapituk timi hi chim ka duh. Ramkomh Kawlram pumpi ruahnak petu Daw Aung San Suu Kyi zong nih mipi pumpak pakhat cio kan biapi tuk tiah a chim lengmang.\nMipi caah a biapimi cu lau tuk lo ding hi asi (lautuk lo ding kan ti tikah, dai thlan ding cu asi lai lo). Kokek harnak hrawktu zeimaw a can tikah, a um lengmangmi cu lautuknak hi a si tawn. Kan lautuk lehpek ahcun kan ngandamnak tiang a hnorsuan khawh caah thinlung i tlaih (control) khawh kha a biapi.\nTutiang ah Kawlram chungah zawtnak hmuh khawhmi hi minung 27 an si i, cu chung ahcun mizaw no. 4 le no. 7 hi cu zawtnak hrik an ngei ti lo ti a si. A sullam cu an dam thiang bak ti a si. A thimi hi 3 an si i pakhat cu zeidang zawtnak zong a ngei chihmi a si. Tedim kan u-nau pa zong cu, an chek than tikah voikhat cu zawtnak hrik an hmu ti lo ti a si, hi hnu an chek than tikah zeidak a va lawh te hnga (damnak hmu hram ko seh).\nCun, kan hngalh ding ah a biapi mi cu hi Covid-19 zawtnak in a thimi nak in a dam thanmi hi an tam deuh tuk. Worldometer langhter ning ah nihin tiang ah zawtnak case diklak hmuhmi chung in a thimi hi 95,739 an si, cun a dam thanmi hi 356,673 an si. Cu ruangh lautuk ding cu kan si lo!\nCun thawngpang dik lo (hoax & fake news) pawl i ralrin ding hi a biapi tuk fawn. A bik in Laimi nih kan ralrin ding a si, a raung cu Facebook ah thawngpang dik lo tamtuk a chuak lengmang. COVID-19 khamhnak caah arti chumh ei ding, tan-pha-ya (reite) hang ding, ai-thing tampi ngei ding, vankhong raang (kha chuan ba) ei ding, tbk. pawl hi thawng dik lo an si hna.\nHi ei ding le din ding timi pawl khi, a dangdang chemical dat a telmi sisehlaw bialo taktak kan si hnga. Hi bantuk a dik lomi thawng hi a rak chuak chin lengmang khomi asi caah, tha tein careltu kan fim a herh. Mah ka relmi ca hi, ho tialmi dah a si, zeibantuk hram (source) dah a bunh, cucu zumh tlakmi a si hnga maw tihi biatak tein ruah a hau. Ram fim kan timi US ram hmanh ah si phun khat a tha timi thawng an theih caah, ningcang loin an din tikah an nunnak tiang a liam.\nMipi nih atulio ah kan i run vennak cu ngandamnak lei phu (ram chung phu, le ramleng phu) nih an chuahmi zulh phung le ralrin ding pawl kha tha tein zulh hi asi ko. Kawlram ngandamnak zung (Health Dept.) le ramkip ngandamnak tawlreltu phu (World Health Organization-WHO) tibantuk in bochan tlakmi phu nih an tialmi thawngpang kha tha tein rel in zulh ding.\nCun, Ram uk zung (GAD) lei in siseh, ngandamnak lei in siseh, cun CSOs phu lei in siseh, ralrin ding tete tlang an au cuahmah ko caah, ralrin ding pawl hi cu ka langhter lem ti lai lo. Kha bantuk cozah lei asi ah, CSOs lei in an si ah, ralrin ding tete an rak aumi tu kha ralring taktak in zulh i zuam hna usih. Na ngan damnak dingah runven hi a ho rian hmanh asi lo nangmah rian bak a si ko.\n1. BBC News (BBC Burmese Podcast, 10 April 2020)\n2. Worldometer: (https://www.worldometers.info/coronavirus/)\nCatialtu Philip Nun Uk Thang hi a tulio Chin Human Rights Organization ah Project Officer a tuan lio mi a si i atulio Covid-19 in kilvennak le humhimnak caah biatak tein a cawlcangmi a si. ~ Editor\nPrevious Kum 5 chung Chin ramkulh Paletwa peng kahdohnak: Thla khat chung ah Chinmi 28 an thi\nNext Covid-19 in a thi mi ah US ram tambik a si cang


Chinram Kulh, Falam Khuapi Ah SAC Rallokap Kuttang Ah Sianginn A Kai Mi An Tam Taktak – Onlinenungak\nChinram Kulh, Falam Khuapi Ah SAC Rallokap Kuttang Ah Sianginn A Kai Mi An Tam Taktak\nFalam ah sianginn kaimi siangngakchia 400 leng an um i ralhrang nih security an lak piak dih hna ti si. Chin pyine 9 chungah rallokap sin sianginn kaimi ah Falam hi an si tiah theih a si.\nMah hen pehtlai in CNDF hna nih ralkap tangah caantlai in Sianginn nan kai peng rih ko ahcun Falam khuapi chung ah kahnak kan tuah khawh tiah an chim tiah Vapual Auaw timi Falam News nih a langhter.\nChin ram khulh khoika hmanh ah rallokap nih an on mi Sianginn ah a kai mi an um rih lo. Nain Falam ah minung 400 leng kai nih rallokap kuttangah sianginn an kai cang i, Sianginn a kai mi pawl cu rallokap nih an veng hna hi a si. Biaknak lei hen pehtlai in tuah mi a si ahcun kan lung a tling ko, a tha kan ti ko nain Biaknak lei kap in siseh, Community lei kap in siseh, kan fa nau le fimcawnnak caah raltha tein Sianginn an kan tuah piak ngam mi an um lo.\nAsinain, tu tanah rallokap kuttang ah Sianginn pehtlai in kan kai peng rih a si ko ahcun Falam khuapi chung ah kahnak kan tuah lai i rallokap riantuannak vialte kal kho loin block kan tuah lai, Falam lei in nawl kan ngeih lo i rallopak sianginn ah kan kai peng ko ahcun Falam khuapi chung kahnak lam hi kan i thim a herh te ko lai tiah an chim.\nMah kong hen pehtlai in, CNDF nih biatak in tuanvo alak lo cun, SAC ngeihmi Myawaddy le MMTV ah uar ngai in ralhrang nih an chimphuan te lai. Credit; Chinland 7 Post, Vapual Auaw\nRelchap; Kaya ramkulh le Kayin ramkulh telh in Myanmar ramchung ah minung 377,800 hrawng cu ralzaam dirhmun an phan, tiah UNHCR nih cathanh chuah mi zohchih in UNOCHA zung nih nihin January 19 ah cathanh an chuah. UNHCR nih 2022, January 10 tiang ah Myanmar ramchung ralzaam dirhmun in a um mi dihlak hi minung 377,800 hrawng an si tiah an langhter.\nCun, minung 2800 hrawng cu Thailand ram sakhan ah an um hna tiah theih a si. Thailand ram lei ah ralzaam dirhmun in a um mi Myanmar mi hna cu hi nak hmanh in an tam deuh kho, tiah ralzaam bawmhnak a tuahtu hna nih an chim.\nRalhrang phu le mizapi vengtu ralkap phu kar kahdohnak a chuah hnu ah ralhrang phu hna nih vanlei in bomb an thlak caah January 13 ah Kaya ramkulh, Loikaw (လွိုင်ကော်) mipi zatceo hrawng cu biaknak phunkip biakinn hna ah umhmun an khuar chung i, cheukhat cu anmah he a naihnak ramlak ah an zaam cio hna, tiah theih a si.\nMinung 5000 hrawng cu Shan ramkulh Tawnggyi lei ah an zaam i minung 1000 hrawng cu Thailand ram Mehawngsawmg(မယ့်ဟောင်ဆောင်) pengkomh ah an zaam hna. 2021 May thla thawk in Kaya ramkulh ah inn 650 leng, Biakinn, phung-ki sianginn hna le sianginn telh in mipi umnak inn hna cu an kaang, tiah UN thawngzamhnak nih a langhter. Kayin ramkulh zong ah 2021, December thlalai in minung 22,000 leng nih an umnak inn kaltak in Thailand ram ah an zaam.\nKaya ramkulh, Loikaw (လွိုင်ကော်) peng le Demawhsu(ဒီးမော့ဆို) peng ah ralhrang phu hna nih khuachung mipi hna cu tinhchih in an doh hna i, mipi umnak inn tiang bomb puahhnawh in an doh fawn hna. Mipi umnak inn tampi cu an kangh caah khuachung um ngamlo in a himnak hmun ah a zaam mi hna caah puan, khiangthawng (ခြင်ထောင်) le sii-ai, eiding bawmhchanh an herh ngai, tiah bawmhnak petu hna nih an chim.\nAsinain cuka hmun kahdohnak cu a fah chin lengah ralhrang phu hna nih vanlei in an doh hna caah Kaya ramkulh chung a ummi ralzaam hna bawmh a fawi lo, tiah theih a si. Myanmar ralhrang phu hna nih kahdohnak an tuah mi le vanlei kahdohnak cu ngol ding in le a himnak hmun ah zaam aa tim mi Myanmar mipi hna cu kham lo ding in UN special palai Thomas Andrew nih nawlnak a tuah tiah DVB nih a ṭial.


R.I.P : US Ah Chinmi Motor Le Mirang An i Pah I Minung (2) An Thi (+Video) – Onlinenungak\nR.I.P : US Ah Chinmi Motor Le Mirang An i Pah I Minung (2) An Thi (+Video)\nUS, Indianapolis ah Chinmi motor mawng le mirang nupa motorcycle mawng an i pah i mirang nupa cu an hliamtuar hma tuar kho loin an thi colh. Zanlei nazi 7:30pm ah Chinmi cu Toyota SUV mawng in Madison Ave lampi ah a tli, cuti cun mirang nupa motorcycle i a van i phurmi he an i pah hi a si.\nMirang nupa hna cu a ran nakin siizung ah an tlikpi colh hna nan an hliamtuar loin an thi. Toyota SUV mawngtu Chin pa cu police nih an tleih colh ve. Chinmi a si nan a min le mizei a si cu theih a si rih lo. Hi accident-nak ah IMPD police pawl cu bawmh an hauh ruangah Chin Community upa pawl zong an va kal colh ve thil a can ning.\nA tanglei ah a Video kan van thil


Nu Le Nu Bak An i “Veilo” Ko, An Cian Ve Tak Tak – Salai Kawltu\nNu Le Nu Bak An i “Veilo” Ko, An Cian Ve Tak Tak\nAugust 10, 2018 salaikawltu Entertainment\nHlan lio ahcun pa nih nu hi an tuai tawn i an dai tawn hna. Nu cheukhat zong nih pa cu an rak dai tawn ko. A hlan ahcun pa le nu hi an i dai i an i zohkhenh tawn. Tu chan ahcun thil kal ning a dang cang. Transgender timi nu in pa ah ai thleng mi, pa in nu ah ai thleng mi hna an tam tuk cang. Vawlei a lo cuahmah cang. Pa nih nu tlaihhrem zong a hau ti rua lo, nu tu nih an tlaihhrem tawn cang hna. Nu siko i pa bantuk ummi hna an tam tuk i pa zong an herh ti lo. Nu ai dawh tak mi hna nih nu an rak uar tawn. Pa nih kan rak i sungh tak tawn.\nPrank timi hi na thei bal maw? A fawi lei i chim ahcun capo seih he ai lo ko, nain a capo seihnak cun a fak tak tak mi asi. Hawile hna zong an prank tawn i, theih hngalh lo mi hna zong an prank tawn. Theih hngalh lo mi cheukhat nih prank asi an theih cun an thin a hang lo, asinain a thin hang mi an um ve. America ram ahhin a lar tak tak, prank an uar tak tak, a hlei in an hawi le hi prank an hmang.\nA tanglei video hi nu le nu bak an i prank nak asi. Prank video tampi nak zoh ahcun pa nih nu an prank tawn, nu nih pa an prank tawn. Prank an tuah ning a fak lo tak tak, asinain nu le nu an hei i prank cang ahcun an mak khawh ning cu an luan kho tak tak. Asinain zoh a nuam ter ve ngai ngai. Pa le pa an i prank mi nak hmanh in nu le nu ai prank mi hi an luan deuh.\nPrevious Post:Inn Chung Zong Silo Mawttaw Saikal Cung Bakah An i Tthua ko\nNext Post:Australia Cozah nih Chinmi caah Lai Thlam a Kan Sakpiak (Photo he)


EXODUS 19 HCL - Israel mi nih Izipt ram in an chuah a - Bible Search\nIsrael Mi Sinai Tlang Ah\n1Israel mi nih Izipt ram in an chuah a thla thumnak thla, a ni khat ni ah Sinai thetse ram ramcar kha an phan. 2Refidim khan an chuak i Sinai ramcar kha an phan i Sinai tlang hmaiah khan an riak. 3Moses cu tlang cungah khan Pathian ton awkah a hung kal.\nTlang cung cun Bawipa nih khan a vun auh i, 4“Israel mi cu, ‘Izipt mi cungah ka tuahmi thil kha nan hngalh; cun mupi nih a fa kha a thla in a cawi bantukin kan cawi hna i ka sin kan phakpi hna kha nan hngalh fawn. 5Cucaah ka nawlbia kha nan ngaih i ka biakamnak kha nan zulh ahcun, ka mi hrimhrim nan si lai. Vawlei hi a dihlak in ka ta a si, asinain, ka thimmi miphun cu nanmah hi nan si lai. 6Nannih cu tlangbawi bantukin ka rian a òuanmi miphun nan si lai i keimah sin i pekchanhmi nan si lai,’ a ti, tiah chim hna. Cucu Israel mi cu na chimh hrimhrim hna lai,” a ti. 7Cucaah Moses cu a kal i Israel mi hruaitu pawl kha a pumh hna i Bawipa nih a fialmi vialte kha a chimh hna. 8Cun mi zapi nih khan an dihlak in, “Bawipa nih a chimmi paoh cu kan tuah dih lai,” an ti. Mi zapi nih an lehnak kha Moses nih khan Bawipa cu a chimh òhan.\n9Bawipa nih Moses cu, “Mi zapi nih nangmah he bia kan i ruah kha an theih i nangmah kha an in zumh zungzal nakhnga, na sinah a chahmi khuadawm in ka ra lai,” a ti. Mi zapi nih an lehnak kha Moses nih Bawipa cu a chimh.\n10Bawipa nih Moses cu, “Mi zapi sinah khin va kal law nihin le thaizing biaknak ding caah va timhlamhter hna. An thil kha su hna seh law 11kiptuh caah i ralring cia hna seh. Cu ni ah cun, Bawipa cu Sinai Tlang cungah ka rung òum lai i cuka ah cun mi zapi nih khan an dihlak in an ka hmuh khawh lai. 12Mizapi caah khan tlang velchum ah cun ramri na ser lai i, ‘Tlang cungah maw kai lai u ci, a hram zong maw tawng lai u ci. Nan tawngh sual ahcun a tawngmi cu thah nan si lai; 13Ahohmanh nih tawngh loin thi lakin lung in cheh nan si lai, asilole thal in kah nan si lai. Mi zong saòil zong hi ti hin tuah nan si lai; thah nan si hrimhrim ko lai,’ na ti hna lai. Tuuki muko kha tum a si tik lawnglawng ah mi zapi cu tlang cungah an kai kho lai,” a ti.\n14Moses cu tlang cung khan a rung òum i mi zapi cu Pathian biaknak caah khan a timhlamhter hna. An thil kha an suk i 15Moses nih cun a thawh hna i, “Kiptuh ah cun timh cia tein um u. Ahohmanh nu le pa si hlah u,” a ti hna.\n16Ni thumnak ni zingka ah cun tlang cungah cun khuari le òektla a um i khuadawm chahpi kha a um; tuukawng ki muko kha fak piin an tum. Riahhmun i a ummi vialte kha an thin a phang i an ther dih. 17Moses nih khan mi zapi cu Pathian ton awkah khan a kalpi hna i tlang hramah cun an dir. 18Bawipa cu Sinai Tlang cungah khan mei in a rung òum caah Sinai Tlang cu a dihlak in meikhu nih a zelh. Meikhu cu meiphu meikhu bantuk khin a kai hluahmah i mi zapi cu an dihlak in a ther in an ther. 19Tuukawng ki muko thawng cu a thang chin lengmang. Moses nih cun bia a chim i Pathian nih khuari in a run leh. 20Bawipa cu Sinai Tlang par ah cun a rung òum. Moses cu tlangpar ah cun hung tuah tiah a run kawh i Moses cu a hung kai. 21Bawipa nih Moses cu a thawh i, “Keimah zoh awkah ahohmanh nih ramri kha an lonh sual nakhnga lo ralrinnak vung pe hna, tampi an thi sual lai. 22Tlangbawi hmanh keimah pawngah a rami cu an i thianh lai, cu ti a si lo ahcun dan ka tat sual hna lai,” a ti. 23Moses nih Bawipa cu, “ ‘Tlang ah khan ramri ser u law cuticun tlang cu tlang zarh ah cang seh,’ tiin ralrinnak na kan pek caah, mi zapi cu an ra kho lai lo,” tiah a ti. 24Bawipa nih Moses cu, “Vung kal law Aaron kha hun i kaipi. Asinain tlangbawi hna le mi zapi hna nih khan ka sin rat awkah ramri kha an lonh hrimhrim lai lo, dan ka tat sual hna lai,” a ti. 25Moses cu a vung kal i mi zapi kha a vung chimh hna.


Kan mit tlang A fah tikah fawi tein kokek in thlopnak\nHomeNGANDAMNAKKan mit tlang A fah tikah fawi tein kokek in thlopnak\nLAICOMM April 21, 2020\nKan mittlang a fah tikah sii in i thlopnak in coka ah kan chiah mi thilri pawl in thlop khawh a si. Sii din a tih mi le a huam lo mi hna caah cun a tha ngai mi asi.\nKan mittlang a fahnak hi kiktlaih, cumpit, lufah tibantuk he aa pehtlai dih mi a si, cu pin ah computer sautuk zoh, phone zohtuk zong tibantuk ruangah a fak mi a si ii fawi tein innchung thilri te in thlop khawh a si.\n1. Sithau thuh lawh Law Hmeh Piak\nSithau in i malit hi mittlang fakmi caah a tha ngai mi phunkhat a si. Hna sithau, lavada sithau, zukalip sithau le spa i an hman mi sithau pawl. Hnan sithau hi inn ah kan hman deuh cio mi a si ii a fawi zang cem mi a si.\n2. Tisa Khuvai ii hutter\nKhengpi/kheng pakhat chungah tisa a tlok thluahmah mi na tlen lai ii a khu kha naa hutter lai. mah nih cun na mitlang a fakmi fawi ngai a damter lai. Na lu a cunglei kha towel na khuh lai ii na hmai lei khan tisa na chiahnak lei na hawih lai. minung 10-15 hrawng na tuah piak lai. Tisa chungah Zukalip sithau le Menthol aa telmi sithau tlawmpal na poih piak khawh ahcun a tha chinchin.\n3. Ti Dinpiak\nA caan ahcun kan mitlang a fakmi hi tidat kan takpum chungah a tlawm caah a si kho tawn. cu ruangah ti tampi in dinpiak philh lai ci.\n4. thingthei le annhringso ei piak\nthingthei le annhringso hna hi mitlang a fakmi hna caah a tha ngai mi kokek sii phun khat an si. Ngandamnak he zong aa tlakmi a si caah thingthei hi kan ei piak lengmang ding a si.


Nancy Pelosi mangchia, Trump cungah thil thalo tuah a tim mi cu amah cungah a tlung cang lai\nUS politic cu alinsa chin lengmang cang, Republican le Democrat pawl cu meheh le cuico bantuk in an um cang. Kan thei cia bantuk in Trump cu Covid a ngei, Trump Covid a ngei hnuah Nancy Pelosi nih President Trump nawlngeinak cu 25th Amendment hmangin lak piak a tim\nTrump cu Covid a ngei cang caah, mental hei ah buainak a ngei tiah House ah Commission dir a tim. Atu cu Trump cung tuah a tim mi cu a cungah a tlung cang.\nRep. Doug Collins nih nikhat ni/Monday ah Nancy Pelosi hi mental health lei ah buianak a ngei, amah hi House Speaker a sinak in ngawlter ding a si tiah resolution a chua pi cang. Nancy Pelosi hi Hose Speaker si ding in a tling ti lo, House speaker in ngawlter ding a si tiah a chim\nA chim ning a cun, “Speaker Nancy Pelosi’ hi US phunlam ning tein rian a ttuan duh lo. A rian ttuan ning le a thil tuah ning vialte nih a langter dih cang ko kha. Nai ah khan amah le mah Mental fitness ah bia halnak zong a tuah kha, Cucaah mah bantuk thil a cang mi hi a saw sawh mi a si lo caah House of representative nih House speaker Nancy Pelosi cu a rian in ngawlnger ding a si tiah a chim\nNancy Pelosi nih a si ning tein rian a ttuan kho lo caah House Speaker ding in a tlak ti lo, cucaah House Speaker a si nak in ngawlter ding a si lai tiah a chim chap\nA chim chap mi cu, Nancy Pelosi nih a her lo mi kongah dothlatnak tuah ding in rian a ttuan peng. A herh lo mi kongah President Trump a doh i a thangchiat peng, Kum 2019 ah Trump impeachment an tuah mi vialte zong kha a her lo mi lawngte a si\nA herh lo mi thil tam pi a tuah, chim ding tampi a um. President Trump nih State of the Union Speech a ngei hnuah Trump bia chim mi paper cu House chungah a thleh. Mah bantuk in thil herh lo mi a tuah mi a tamtuk caah amah hi mental health lei ah buainak a ngei mi a si caah a rian in phuan si seh tiah a chim. Source-Foxnews\nBe the first to comment on "Nancy Pelosi mangchia, Trump cungah thil thalo tuah a tim mi cu amah cungah a tlung cang lai"


Breaking News: New Delhi Laimi Tampi An Umnak Jannak Puri Ah Covid-19 Ngeimi An Um Cang – Chin World News Evening\nApril 22, 2020 Salai Van Thawngpang\nDelhi Janak Puri Sang Ummi Pawl Caah Ralrin Ding. Kanmah inn lei luhnak a chung lam kam i clinic a tuahmi doctor pa a positive. Cu ruangah lam vialte zong an kham dih i police nih a conghnak nak a si. Amah sinah a ra mi le a clinic pawng kam minung tampi a chawnh khawh mi a si.\nA clinic pawng i a um mi vialte khi an duh poah in an um i pakhat khat um sual ahcun a poi tak te lai tiah ka rak ti cia mi a si. Ralrin ningcang cu kan theihcia mi a si. Ralring tein um hna u si.Keimah zong thaizing thawkin cun clinic ka awng ti lai lo. Credit: Dr. Pari\nThawngpang thar rak rel chih: President Trump nih tuzan lei white house press conference tuahnak ah small business caah tuan deuh i, loan rak pekmi, “small business relief package” chung in company ngammi cheukhat hna le Harvard University nih an rak i laak ve caah ralrinnak a pek colh hna.\nPresident Trump nih US ah a tlawmbik 60 chung luh rih lo dingah immigration phihnak a tuah chung lai. Thaizing ah minsen thut dawh a si. Aho ti theih lomi le kan mit nih a hmuh khawh lomi kan ral nih US ram chungah luh hnawh in minung tam tuk an kan thah cang, kan sipuazi zong a rawh dih cang caah caan karlak kan phih chung lai a ti. US ah rian ngei lomi million 22 kan si cang. Rian ngei lomi hna bawmhnak, unemployment benefit a sawkmi 5.2 million kan si cang. Cucaah US rammi kan i ven i rian zong US citizen pawl usapek an herh. Ramdang mi nih US citizen pawl rian an chuh dingmi hna hi a si kho lom a si” tiah a chim. Green card in ra dingmi hi biapi deuh in phih chung dawh a si. Credit: Salai Lairamthang\nKhah! Trump Nih A Vun Ṭhuat Taktak Cang Hna


Pentagon zong nih a rak chim cang kha, China nih kum 2025 hlan ah Taiwan hi a tuk hrim lai tiin, Atu cu former president Trump zong nih fiangtein a chim cang. GB interview nak ah a chim mi cu, White House ka chuah tak hnuah China thil tuah ning hi a luan deuh cang. Atu cu duh poah in thil tuah a tim cang, President ka si lio ah a tuah ngam lo mi vialte cu a tu cu tuah a tim cang tiin.\nKum 2022 ah Beijing nih winter Olympic tlamtling tein a tuah dih hnuah Taiwan hi a tuk lai i Taiwan hi a kut tangah chia a tim lai tiin a chim.\nAtu kan vawlei dirhmun kan zoh ahcun, America cu zei ah an kan rel ti lo i America cu an tih ti lo, China nih vawlei cung hmaiah thiam a coh khawhnak ding caah\nBeijing Olympic 2022 hi thatein tuah a tim. Vawlei cung ramkip nih an mawhchiat lonak ding caah atu cu daitein a um ter i, Beijig Olympic a dih bak in Taiwan cu a tuk hrim lai tiin a chim. Trump chim mi hi ramdang hruaitu pawl zong nih an zum ning a si, Japanese Prime Minister Shinzo Abe zong nih interview a tuahnak ah a chim mi cu\nChina nih Taiwan tuk ding in a tu lungawktawng in a um lio a si tiin a chim, Mah bantuk in Japanese Prime Minister bia a chim ruangah\nChina Assistant Foreign Minister Hua Chyunying nih Abe bia chim mi cu thil sual tuk mi a si, China le Japan karlakah buainak a chuahpi tu a si lai tiin\nTaiwan’s New Power Party (NPP) Lawmakers pawl nih, 2022 Beijing Winter Olympics, Boycott an duh i proposal an ser, a tlamtling khawhnak ding caah Party dang he an ceih cuamah lio a si. Press Conference NPP legislator Chen Jiau-hua nih a chim mi cu, China ram ah Olympic tuah tlak an si lo- human rights violations ,\nethnic groups thlei dang a hmang mi, biaknak ah thleidangnak an ngei, & nu tlaihrem kongah an min a chiat ngai caah. NPP legislator Claire Wang nih Taiwan cozah nih\nBeijing Winter Games boycott ding in resolutions pass ding in heh tiah tim tuahnak an ngeih lio tiin a chim ve. Taiwan East Turkestan Association (TETA) President Ho Chao-tung nih China nih Uyghurs genocide an tuah tak tak maw ti fiangternak ngeih ding in Democracies ram vialte nih “Uyghur Tribunal” issues ah rian kan tuan ti a herh tiin a chim. Cred-RTK


Christmas Tuahnak Kongah Chin Cozah Nih Thawngthanhnak An Tuah Cang – Chin World News Evening\nChristmas Tuahnak Kongah Chin Cozah Nih Thawngthanhnak An Tuah Cang\nDecember 4, 2020 December 4, 2020 Salai Van Chin News\nChristmas tuahnak kongah Chin Ramkulh cozah nih mipi sinah thawngthanhnak an tuah cang. Kan theih bantukin Covid-19 zawtnak ruangah vawleipi lung rethei in a um i, cu lak zongah kannih Chinram zong a him chin lengmang ve ti lo. Kannih Chinram cu 99% cu Khrihfa kan si bantukin Jesuh khrih chuahcamtuak kum chiar te hlunghlai ngai le nuam taktak in tuah tawn a si. Asinain tukum cu pulrai zawtnak ruangah atu bantukin Chin Ramkulh cozah nih thanhnak an tuah hi si.\nA cunglei kong he pehtlaiin Chin Ramkulh cozah nih thawngthanhnak an tuah mi cu “Chin Ramkulh chungah Christmas le kumthar hman a si lai nain minung 50 cung kai loin tuah ding cathanh an chuah. Cun Carolling singing zong kal lo ding” tiah atu bantukin thanhnak an tuah hi si.\nRelchih: US Presidential Result Update: Ka FB hawikom chungin US President thimnak (2020) ah teitu an fiang rih lo ti bantukin a chimrelmi kan hmuh ngai rih hna. President Trump nih teinak a co t’han lai titiang in a chimmi nan um ngai rih. Tutan thimnak hi kum 2000 lio i Bush le Al Gore cu Florida state ah votes 2000 hrawng lawngin an i thlau caah teitu fiang kho loin caan zeimawzat an rak ummi he hna a tahchunhtu kan tam ngai tikah mirangca a rel kho ve lomi mi cheukhat caah lung awtawmnak a chuahter ngai rua dah ka ti.\nUS President thimnak result cu January 20 ah uknak nawl an i thlen hnu lawngin tlamtling in fehtermi asi zungzal ko nain States cio nih votes an relmi result in teitu thanh cia an si camcin ko. President Trump le a dirpitu mizeimaw nih thimnak result cu States cheukhat ah an dohkalh (challenge) len ko nain an thlen khawhmi zeihmanh a um rih lo hlei ah State pakhat cio nih an State election result an thanh (certified) cang caah teinak cotu cu Mr Biden asi ko.\nCucaah US President thimnak ah teitu an fiang rih lo asiloah Trump nih teinak a co tthan ko lai tiin a zumtu le a chimreltu poah nih phaisa thap (betting) in zuamcawh khawh ka si. Kan miphun chungin Mirangca aa rel kho lomi pawl caah lungbuainak nan chuahter ngai tiin ka hmuh caah biatak tein ka van chimmi asi. Biak Hnin Sang\nA Hnu Bik US Presidential Result Update\nChuncung Tlaihhrem a tongmi nute kongah Khuabawipa Biachim cu mak ko!


A Lung A Fim Lo Mi Cu Kum 100 An Si Zongah An Lung A Fim Hlei Ti Lai Lo – Lai Lungrawn Post\nA lung a fim lo mi cu kum 100 an si zongah an lung a fim hlei ti lai lo. Chinram milu ting 4.79 lawng kan si. Chin ralzam an umnak India ram khualipi New Delhi ( Janakpuri veng/Sang) khat nak in Chin state milu kan tlawm deuh. Ram pakhat a rumnak le a sifak nak tahfung amaru hrampi hi mipi nih kan pek mi ngunkhuai zong ai tel ve mi a si.\nKhrifabu pakhat a thawngnak le fek tein a dir khawhnak a hrampi zong khi khrifabu chungtel nih kan pek mi cheuhra cheukhat le thawhlawm pawl an si ve . Ram pakhat a rumnak le thanchonak a maru taktak hi cozah nih (Tax) an hmuh mi ah tampi a hngatchan mi a si.\nCozah nih Chinram caah Budget a pek mi cu cozah rian tuan tu le MP pawl caah a si lo. Chinram mipi thanchonak ding caah hman dingin pek mi Budget a si. Cozah nih tha tein a tuah hnu ah Budget a pek ko nain kan sifak peng, kawlram chungah eihmur tampi dir hmun tiang kan phan rih.\nUSDP le NLD cu kawlrawn hrambunh party veve an si. Kawl pawl nih hin uk lawngte an kan duh nain thancho ter an kan tinh duh lo. Cu bantuk thluak a ngeih mi Party chungah kan lai mifim tampi an i tel. Chinram mipi thanchonak caah rian tuan i tinh loin an mah pumpak miak kawl duh ah rian tuan mi an tam tuk.\nKum saupi USDP le NLD party pahnih lawng nih Kawlram ah an i cawlcang caah mipi phaisa ngunkhuai hi USDP le NLD nih an ngeih mi chawva ah a ruah sual mi kan tam tuk rih. Laimi tampi zongnih USDP le NLD sin lawngah bawmnak hal kho a si rua tiin a ruah sual mi an tampi ve.\nMipi phaisa hman in Chinram uk a kan duh peng mi hna ” USDP le NLD” party hi lairam mipi nih kan i fiang cikcek hna an hau. Chinram thanchonak caah pek mi mipi phaisa hi kawl Party a si mi USDP le NLD kut ah um ti hlah seh. Chin mipi caah hman dingmi Chin mipi phaisa cu Chin Party ” CNLD” nih tawlre ve cang hna seh. Kum 2010-2020 tiang Chinram Budget hman tha tein a tawlre thiam lo mi ” USDP le NLD ” party cu ” Bye Bye” tuah cang ko hna uh.\nSifak retheih le harsatnak chungin luat na duh maw? Khualrang ngaiin thancho na duh a si ahcun ” CNLD” vote rak pek ve cang. Tutan ah caan tha hman thiam loin nai palh sual cikcek a si ahcun kum 5 chung na tuar rih ko lai. By Salai Bawi Hlei Hu


A Herh Tuk Mi, Nu Pawl Caah Ruah Lo Piin Thih Nak Tiang A Phanh Pi Kho Tu Thil A Si Caah Rak Share Cio Uh – HRINGDILDEL LAIRAM\nA Herh Tuk Mi, Nu Pawl Caah Ruah Lo Piin Thih Nak Tiang A Phanh Pi Kho Tu Thil A Si Caah Rak Share Cio Uh\nNupawl caah ruah lo piin thihnak tiang a phanh pi tu thil a si tawn caah, i ralrin taktak nak ding caah le nupawl vialte nih theih khawh nak ding caah share in rak kan bawm cio uh. Zangfah nak tein nangmah nih na theih mi nu vialte nih an theih khawh nak ding caah hithil hi rak thanh cio dingin rak kan zuampiak cio ve uh law, Pa pakhat na si nak zongin na nungak, na farnu, nanu nih an theih khawh cio nak hnga zong rak share ve.\nNupawl nih thla chiar te i thi kan neih lio ah tuah bak lo dingmi thil pawl cu, thirat lio can ah tikik din bak lo ding, Ungti zong ei bak lo ding. Mifim thiam sang pawl nih an dothlat i an hmuh mi cu, thi neih lioah tikik dinpiak ruangah Nau-in chung i thi kha a khal ter dih i kum 5 in kum 10 chungah Cancer zawtnak a chuah ter khawh.\nCun, thi neih lio ah lu i tawl bak lo ding, zeiruang kan ti a si ah cun, thirat lio ah khan kan lusa chung i kan thlan a chuahnak kua kha a kau ter ruangah khan a kik mi a luh ter caah lufah nak a chuah ter.Hi bantuk thil a si mi kha kan kum a no lioah cun, a ruah awk kan theih lo mi thil a si konain, kan upat hnuah thil tihnung taktak mi a rak si i, kan nunnak caah thihnak tiang a chuah ter kho tu a rak si.\nThirat lio can ah zil ei piak bak lo ding. Zeiruang kan ti si ah cun zil hi ti a pawi mi a si caah khan nauin chung i thi a chuak ding hnga kha kha ti nih khan a rak khampiak dih caah fa nei kho thai loin na cing kho. Thi neih can ah khan i khawnden khawhnak hmunhma ah khan zeitik hmanhah kal bak lo ding. A hleice in na paw kha i khawng lo dingin a biapi thk mi a si. Thi na neih lio i na paw nai khawn sual a siah cun, Cancer zawtnak a chuahpi kho tu a si.\nZangfah nak tein hi konglam i, Na theih mi minung sin poh ah thanhlhawh le chimphuan khawh rak kan zuampiam cio uh law tiah zangfah kan nawl hna. Hi konglam tehi nupawl vialte ngandam nak le thihnak nunnak caah a biapi tuk mi a si caah zangfah nak le zawnruahnak thinlung he na theih mi kip sinah theihter khawh rak zuam ve cio hna.\n← Zan I Ai Hngilh Kho Lo Mi Pawl Caah, Mitkuh Thaw Tein Chikhat Te Ah I Hngilh Khawh Nak Lam\nZaw Min Tun : Rampi Mino Vialte An Tlau Dih Cang Hih Sianginn Kai Loin PDF Ah An Lut Dih An Caah Tih A Nung Tuk →


Thiang Thlarau Lamhruainak a Zulmi ti cu Zei Sullam dah a Si? | Vennak Innsang\n“Nan lungputning cu Khrih nih a rak ngeihmi lungputning kha si seh.”—FIL. 2:5.\nHLA: 25, 5\nThiang thlarau lamhruainak a zulmi kha zeitindah kan thleidan khawh hna?\nThiang thlarau lamhruainak a zulmi hna sinin zeidah kan cawn khawh?\n“Khrih lungthin” ngeih awkah zeicah kan i zuam awk a si?\n1, 2. (a) Unau tampi nih thlaraulei lungput ngeihnak kha zeitindah an hmuh? (b) Hi capar ah zei a biapimi kong dah kan i ruah hna lai?\nCANADA ram ah a ummi unaunu pakhat nih thiang thlarau lamhruainak ka zulh caah kaa nuam deuh i nifa ka nunnak ah ka tonmi buaibainak hna tawnghtham khawh awk zongah a ka bawmh tiah a ti. Brazil ram i unaupa pakhat zong nih thiang thlarau lamhruainak zulh dingin kaa zuam caah ka nupi he kan i umnak in kum 23 chung kan i nuam tuk tiah a ti. Philippines ram i unaupa pakhat nih thiang thlarau lamhruainak ka zulh caah lungdaihnak ka hmu. Mah nih hnulei sining aa lo lomi unau pawl he pehtlaihnak ah a ka bawmh tiah a ti.\n2 Thiang thlarau lamhruainak zulhnak nih lam tampi in ṭhatnak a kan pek. Thlarau lamhruainak zulh awk le mah in ṭhatnak hmuh awkah zeidah kan tuah khawh? Pakhatnak ah, Pathian thiang thlarau lamhruainak hnu a zul i Jehovah ruahning in a ruatmi hna kong Baibal chimmi kha kan hngalhthiam a hau. Hi capar ah a biapimi mah biahalnak pathum i a phi kha kan hmuh lai: (1) Thiang thlarau lamhruainak a zulmi timi sullam cu zeidah a si? (2) Thlaraulei ṭhancho awkah zei kong hna nih dah a kan bawmh lai? (3) “Khrih lungthin” ngeih dingin kan i zuamnak nih thiang thlarau lamhruainak a zulmi si awkah zeitindah a kan bawmh lai?\nThiang Thlarau Lamhruainak Zulh timi cu Zeidah a Si?\n3. “Thlarau a ngeimi” le “thlarau a ngei lomi” an i dannak kha Baibal nih zeitindah a langhter?\n3 Lamkaltu Paul nih “thlarau a ngeimi” le “thlarau a ngei lomi” an i dannak kha hngalhthiam awkah a kan bawmh. (1 Korin 2:14-16 rel.) Thlarau a ngei lomi nih cun “Pathian thlarau sinin a rami laksawng cu an hmu kho lo. Fiang ngaingai in an hngal kho hna lo.” Asinain thlarau a ngeimi nih cun “zeizong vialte kha an ṭhat an chiatning an khing an thlai khawh” i “Khrih lungthin” an ngei, mah cu Khrih nih a tuahmi kha thukpi in an ruah tinak a si. Paul nih thiang thlarau lamhruainak zulh awkah a kan forh. Thlarau a ngeimi le a ngei lomi cu zeiti lam in dah an i dan?\n4, 5. Thlarau a ngei lomi hna kha zeitindah kan thleidan khawh hna?\n4 Thlarau a ngei lomi pakhat nih zei bantuk lungput dah a ngeih? Vawlei lungput a ngeimi nih cun amah pumsa duhnak kha biapi bik ah a chiah. Paul nih cu bantuk lungput cu “Pathian nawl a ngai lomi” hna nih an ngeihmi a si tiah a ti. (Efe. 2:2) Mah lungput nih mi tampi kha an pawngkam minung i an nawl i cawn awkah a forh hna. Cucaah mi tampi nih Pathian phunglam kha zei rel loin a hmaan tiah an ruahmi thil kha an tuah. Thlarau a ngei lomi hna nih cun an dirhmun, tangka asiloah tuahnak nawl an ngeihmi hna kha zeidang nakin biapi deuh ah an chiah.\n5 Thlarau a ngei lomi nih cun Baibal nih “minung sining nih a tuah tawnmi” tiah a timi thil hna kha an tuah tawn. (Gal. 5:19-21) Paul nih Korin Khrihfa hna sin i a voikhatnak a cakuat ah thlarau a ngei lomi hna nih an tuah tawnmi a dang thil hna zong a langhter. Mah ah lung i khahlonak, duhdanh ngeihnak, bia i alnak, taza cuainak, hruaitu pawl upat lonak le ei le din biapi tuk ah chiahnak hna an i tel. Thlarau a ngei lomi hna cu thil ṭhalo tuah dingin lemsoi an si tikah an al lo. (Ptb. 7:21, 22) Judas nih annih cu Jehovah thiang thlarau hmanh an sung kho tiah a ti.\n6. Thlarau a ngeimi kha zeitindah kan thleidan khawh hna?\n6 Thlarau a ngei lomi hna he i lo loin a ngeimi nih cun Pathian he an i pehtlaihnak kha biapi bik ah an chiah. Pathian thiang thlarau lamhruainak kha an zul i Jehovah i zohchunh awkah fakpi in an i zuam. (Efe. 5:1) Thil sining hna kha Jehovah ruahning le hmuhning in ruah ve awk le hmuh ve awkah an i zuam. An caah Pathian cu a um taktakmi a si. Thlarau a ngei lomi hna he i lo loin an nunnak kip ah Jehovah phunglam kha zulh awkah an i zuam. (Salm 119:33; 143:10) “Minung sining nih a tuah tawnmi” ziaza hna kha an hrial i “thlarau nih a chuahtermi” ziaza hna ngeih awkah an i zuam. (Gal. 5:22, 23) Thiang thlarau lamhruainak timi sullam hngalhthiam awkah mah tahchunhnak hi ruathmanh: Chawlettu nih chawlehnak kong lawng te a ruah bantukin thlarau lamhruainak a zulmi nih thlaraulei le biaknaklei kha biapi bik ah a chiah.\n7. Thlarau lamhruainak a zulmi hna kong he aa tlaiin Baibal nih zeidah a chim?\n7 Jesuh nih thlarau lamhruainak a zulmi hna cu an i nuam tiah a ti. Matthai 5:3 ah hitin kan hmuh: “Thlarau ah mi chambau kan si ti aa hngalmi cu lunglawmmi nan va si dah! Vancung Pennak cu nanmah ta a si.” Rom 8:6 nih thlarau lamhruainak zulhnak in hmuhmi ṭhatnak kha hitin a langhter: “Nan lungthin cu minung sining nih a uk ahcun a phichuak cu thihnak a si; nan lungthin cu thlarau nih a uk ahcun a phichuak cu nunnak le daihnak a si.” Cucaah thlarau lamhruainak kan zulh ahcun Pathian daihnak le lungdaihnak kan hmu lai i zungzal nunnak ruahchannak kan ngei lai.\n8. Thlarau lungput ngeih awk le ngeih zungzalnak awkah zeicah kan i zuam awk a si?\n8 Asinain ṭih a nungmi vawlei ah khua kan sa. Vawlei lungput a ngeimi hna nih an kan kulh caah kan lungthin kha fakpi in kan kilven a hau. Kan lungthin ah Jehovah ruahnak in kan khahter lo ahcun vawlei nih amah ruahnak le lungput in a khahter lai. Mah kha hrial awkah zeidah kan tuah khawh? Thlaraulei ah zeitindah kan ṭhancho khawh?\nZohchunh awk Ṭhami hna Sinin Cawng\n9. (a) Thlarau lungput a ngeimi si awkah zeinihdah a kan cawnpiak khawh? (b) Zohchunh awk ṭha a simi ahote kong dah kan i ruah lai?\n9 Ngakchia nih a nu le a pa sinin a cawn i aa zohchunh hna bantukin kannih zong Jehovah he pehtlaihnak ṭha a ngeimi hna sinin cawn le i zohchunh a hau. Mah nih thlarau lungput ngeih awkah a kan cawnpiak lai. Vawlei lungput a ngeimi hna cu kan caah ralrin petu an si. (1 Kor. 3:1-4) Baibal ah zohchunh awk a ṭhami le a ṭhalomi hna kong aa tel. Jakob, Mary le Jesuh sinin kan i cawn khawhmi kong kha i ruah hna u sih.\nJakob le Mary sinin zeidah kan cawn khawh? (Catlangbu 10, 11 zoh)\n10. Jakob nih thlarau lamhruainak a zulh kha zeitindah a langhter?\n10 Kan lak i mi tampi bantukin Jakob nunnak cu a fawi lo. A upa Esau nih thah a rak duh. A nupi a pa nih atu le atu a hlen. Asinain Abraham sin i Jehovah biakam kha Jakob nih fek tein a zumh. Jakob nih a chungkhar cu mah a ṭha tukmi biakam tlinternak ah kan i tel ti kha a hngalh caah ṭha tein a zohkhenh hna. (Gen. 28:10-15) Jakob nih a pawngkam i vawlei lungput a ngeimi hna nih Jehovah biakam an philhter ding kha a duh lo. Tahchunhnak ah, a upa nih thah a ka duh tiah a ruah tikah khamh awkah Jakob nih Jehovah kha a nawl. Hitin thla a cam: “‘Na caah thil cu tluang ziahmah tein ka um ter ko hna lai i tefa kaan pek lai i an tam tuk ah a rel in rel cawk an si lai lo, rilikam thetse zat khi an si lai,’ ti in bia na ka kammi kha philh sawh hlah.” (Gen. 32:6-12) Jakob cu Jehovah biakam cungah a fekmi zumhnak a ngei i mah kha a nunning in a langhter.\n11. Mary cu thlarau lamhruainak a zulmi a si kha zeitindah kan hngalh khawh?\n11 Mary kong hi ruathmanh. Mary cu thlarau lamhruainak a zulmi a si caah Jehovah nih Jesuh a nu caah a rak thim. A rualchan a simi Zekhariah le Elizabeth sin a va tlawn lioah a chimmi bia hi relhmanh. (Luka 1:46-55 rel.) Mary nih Pathian Bia a sunsak ti le Hebru Cathiang ṭha tein a hngalh ti kha a chimmi bia in kan hmuh khawh. (Gen. 30:13; 1 Sam. 2:1-10; Mal. 3:12) Cun Josef he an i um hnu hmanhah Jesuh a chuah hlan cu nuva in an umṭi lo. Pathian pekmi rian kha anmah pumsa duhnak nakin biapi deuh ah an chiah. (Matt. 1:25) Mah lengah Jesuh nih a tonmi thil vialte kha Mary nih ṭha tein a zoh i ‘cu thil vialte cu a lung chungah aa ken dih.’ (Luka 2:51) Messiah he aa tlaimi Pathian biakam kong kha hngalh a rak duh tuk. Kannih zong Mary kha i zohchunh in Pathian nih tuahter a kan duhmi kha tuah awkah kan i zuam kho lai maw?\n12. (a) Jesuh nih a Pa kha zeitindah aa zohchunh? (b) Jesuh kha zeitindah kan i zohchunh khawh? (A hramthawknak hmanthlak zoh.)\n12 Vawleicung ah a nung bal i thlarau lamhruainak a zulmi hna lakah Jesuh cu zohchunh awk ṭha bik a si. Vawleicung ah a nun lio le phungchim rian a ṭuan lioah a Pa zohchunh a duh kha a langhter. Jehovah bantukin Jesuh nih khua a ruah, a intuar i thil a tuah. Pathian duhnak kha a tuah i a phunglam kha a upat. (Johan 8:29; 14:9; 15:10) Tahchunhnak ah, Isaiah nih a langhtermi Jehovah zaangfahnak kha Marka nih a langhtermi Jesuh intuarnak he tahchunh. (Isaiah 63:9; Marka 6:34 rel.) A chambaumi cungah zaangfahnak langhter dingin timhcia a si zungzalmi Jesuh kha kan i zohchunh maw? Jesuh bantukin thawngṭha chimnak le cawnpiaknak kha biapi bik ah kan chia maw? (Luka 4:43) Cu bantuk tuahsernak hna nih thlarau lamhruainak a zulmi kan si kha a langhter.\n13, 14. (a) Tuchan i thlarau lamhruainak a zulmi hna sinin zeidah kan cawn khawh? (b) Tahchunhnak pe.\n13 Tuchan ah Khrih i zohchunh awk le thlarau lamhruainak zulh awkah fakpi in aa zuammi unau tampi an um. Annih cu phungchimnak, khual dawtnak le zaangfahnak langhternak ah an lung a tho ti kha na hmuh ko lai. Annih zong kanmah bantukin mitlinglo an si ve i ziaza ṭha ngeih awk le Jehovah duhnak tuah awkah fakpi in an i zuam. Brazil ram i unaunu Rachel nih hitin a chim: “Vawlei lei thil hrukning kha ka uar tuk. Cucaah a sawhsawh tein thil kaa hruk lo. Asinain biatak ka hun hngalh tikah thlarau lamhruainak zulh awkah fakpi in kaa zuam. Thlennak tuah cu a fawi lo nain atu ahcun nuamhnak le sullam a ngeimi nunnak ka hmuh cang.”\n14 Philippines ram i unaunu Reylene cu buaibainak pakhat a ngei. Anih cu biatak ah a ṭhangmi a si ko nain a sangmi fimcawnnak le rian ṭha ngeihnak kha biapi ah a chiah. A hnuah cun thlaraulei a hmuitinh hna cu a caah an biapi tuk ti lo. “Ka rian nakin a biapi deuhmi thil pakhatkhat a um ti kha ka hun hngalh. Cucaah Jehovah rian ṭuan dingin ka lungthin ka pek ṭhan” tiah a ti. Matthai 6:33, 34 i Jehovah biakam kha atu ahcun a zumh cang i “Jehovah nih a ka zohkhenh hrimhrim lai ti kha ka hngalh” tiah a ti. Nan Khrihfabu ah cu bantuk lungput a ngeimi unau kha na hngalh ve men ko hna lai. Khrih aa zohchunhmi, zumhfekmi mah unau hna kha i zohchunh na duh ve ko lo maw?—1 Kor. 11:1; 2 Thes. 3:7.\n“Khrih Lungthin” Ngei\n15, 16. (a) Khrih he i lawh awkah zeidah kan tuah a herh? (b) “Khrih lungthin” kha kan cungah zeitindah huham kan ngeihter khawh?\n15 Khrih kha zeitindah kan i zohchunh khawh? 1 Korin 2:16 nih “Khrih lungthin” kan ngeih a hau tiah a ti. Filipi 2:5 ah kan “lungputning cu Khrih nih a rak ngeihmi lungputning kha si seh” tiah a ti. Khrih lungthin kan ngeih nakhnga Khrih i a ruahning, a intuarning le a tuahning hna kha kan hngalh a hau. Jesuh nih zeidang nakin Pathian he an i pehtlaihnak kha biapi bik ah a chiah. Cucaah Jesuh he kan i lawh ahcun Jehovah he zong kan i lo deuh lai. Mah nih Jesuh bantuk ruahnak ngeih cu zeitluk in dah a biapit ti kha fiang tein a langhter.\n16 Jesuh bantuk ruahnak zeitindah kan ngeih khawh? A zultu pawl nih khuaruahhar a tuahmi kha an hmuh, mibupi a cawnpiakmi hna kha an ngaih, mi vialte a pehtlaih hnaning zong kha an hmuh i Jehovah phunglam a hmanning kha an hmuh. “A tuahmi vialte a hngaltu cu kanmah kha kan si” tiah an ti. (Lam. 10:39) Kannih cu Jesuh kha dairek in kan hmu kho lo. Asinain a kong ṭha tein hngalh awkah a kan bawmmi Thawngṭha cauk kan ngei. Matthai, Marka, Luka le Johan cauk kan rel i ṭha tein kan ruah ahcun Jesuh lungthin kha tam deuh in kan hngalh khawh lai. Mah nih Jesuh ‘a keneh zulh’ in amah “bantuk thinlung le lungputning” ngeih awkah a kan bawmh lai.—1 Pet. 2:21; 4:1.\n17. Khrih bantuk ruahnak ngeihnak nih zeitindah a kan bawmh lai?\n17 Khrih bantuk ruahnak ngeihnak nih zeitindah ṭhatnak a kan pek lai? Thazaang a pemi rawl einak nih kan pum a ṭhawnter bantukin kan lungthin kha Khrih ruahnak in khahternak nih thlaraulei a ṭhawnter. Zei bantuk thil sining hmanhah Jesuh nih a tuah dingmi kha duhsah duhsah in kan hun hngalh lai. Cun Pathian duhmi, a ṭhami biakhiahnak kan tuah khawh lai i a thiangmi chiaṭha thleidannak lungthin kan ngei lai. Mah cu ‘Bawi Jesuh ziaza i lak’ awkah a ruang ṭha a si tiah na ruat ve lo maw?—Rom 13:14.\n18. Thlarau lamhruainak ka zulmi sinak he aa tlaiin zeidah kan hngalh?\n18 Hi capar nih thlarau lamhruainak a zulmi timi sullam hngalhthiam awkah a kan bawmh. Thiang thlarau lamhruainak a zulmi, zohchunh awk ṭhami hna sinin kan cawn khawh. Cun “Khrih lungthin” ngeihnak nih Jehovah ruahning in ruah awk le amah he pehtlaihnak ṭha ngeih awkah a kan bawmh ti zong kan hngalh. Asinain kan cawn khawhmi tampi a um rih. Tahchunhnak ah: Thlaraulei a ṭhawngmi kan si le si lo zeitindah kan hngalh khawh? Thlaraulei ṭhawn chinchin awkah zeidah kan tuah khawh? Nifa kan nunnak ah zeitindah huham a ngeih khawh? Mah kong kha a hnu capar ah kan i ruah hna lai.\nThlarau lamhruainak a zulmi nih cun a ruahnak kha thiang thlarau lam aa hruaiter. Jehovah he a ṭhami pehtlaihnak a ngeimi a si. Zeidang nakin Jehovah lungtonnak kha biapi bik ah a chiah\nThlarau a ngei lomi asiloah vawlei lungput a ngeimi nih cun a ruahnak kha amah duhnak lam aa hruaiter. Jehovah he a ṭhami pehtlaihnak a ngei lo. Jehovah lungtonnak nakin amah duhnak kha biapi deuh ah a chiah


President Trump nih TikTok le WeChat a Phih TakTak Cang | THE CHIN EXPRESS\nPresident Trump nih TikTok le WeChat a Phih TakTak Cang\nUS President Donald Trump nih China company ta a simi TikTok le WeChat app cu US ram ah hman khawh ti lo dingin nawl (order) a chuah cang.\nNilini zaan (US caan) ah President Trump nih “president nawlngeihnak (executive order)” hmangin a phih hi si.\nTuni thok in ni 45 hnu ah US ram ah hman khawh an si ti lai lo. Ni 45 hnu ahcun US ram ah Google PlayStore le Apple AppStore ah an um ti lai lo.\nAmahbalte, TikTok cu US company Microsoft nih cawk dingin a hal cuahmah liopi sikaw, ni 45 chungah a cawk khawh ahcun US ram ah hman khawh asi hnga.\nTikTok nih Microsoft company sinah a zuar duh lo zongah US rammi caah a poinak um leemlo. TikTok cu umhar pheng video luklak tarnak asi ko caah hman khawh ti lo zongah a poinak um lo.\nWeChat balte cu US company pakhat hmanh nih cawk dingin an hal lo caah ruahchannak a um ti lo.\nUS ram ah WeChat hman khawh asi ti lo hnu cun US um China rammi pawl an sivang taktak lai. China um an chungkhar le hawikom he i pehtlaih a har tuk cang lai.\nChina nih US social media company vialte (Facebook, Instagram, Messenger, WhatsApp, Youtube, Gmail, Google, Twitter, Reddit, Thumblr, tbk.) vialte a phih dih hna caah ramdang ummi nih China ummi pehtlaih khawhnak cu WeChat lawng asi.\nPresident Trump nih, “TikTok le WeChat app a hmangmi paoh cu China company nih nan umkalnak vialte, internet ah nan tuahmi vialte le nan konglam vialte an hngalh dih caah US ram himnak caah ṭihnung tuk asi. US cozah rianṭuan pawl zong TikTok le WeChat nan hman ahcun China cozah nih a duhpaoh in an bih khawh hna. TikTok le WeChat hi China nih US bihnak caah a hman khawh,” tiin a phih hna hi si.\nTikTok company nih “Trump acozah nih Hluttaw (Congress) lungtlinpinak zong tel loin amah ruahnak pi lawngin a phihmi si, US upadi kan buarmi um lo. Trump order cu leet ter dingin US biaceihzung ah taza kan cuai lai” tiah thawng a thanh colh ve.\nIndia cozah zong nih June thla ah TikTok le WeChat telh in China company apps 100 leng a phih hna.\nCharhchan: FoxNews, CNN le CNet


Tuzan Champions League Ah Juventus Maw Na Zumh Deuh Spurs Dah? - Ramleng Chinmi\nHomeSportsTuzan Champions League Ah Juventus Maw Na Zumh Deuh Spurs Dah?\nTuzan Champions League Ah Juventus Maw Na Zumh Deuh Spurs Dah?\nEurope leiṭhen chung club i zuamnak sunglawi bik Champions League last 16 cu tuzan ah hin chuih a si cang lai. Malaysia caan in tuzan suimilam 03:45am ahhin Serie A table 2nk a simi Juventus nih an celhtual ah Premier League table 5nk a simi Tottenham Hotspur an mikhual hna lai.\nNehnang le hmuhton in tah ding a si ahcun Spurs nakin Juventus an sunglawi deuh – asinain Spurs boss Mauricio Pochettino tahfung tu ai dang ve. Argentine manager nih, “Arsenal asiloah Manchester United na tei hna ahcun Europe chung club ngan bik pawl he chuih dingin nai za cang tinak a si,” a ti.\nSpurs boss biachimmi hi zeirello awk a ṭha lo – London club nih hin Premier League an puai donghnak 3 ah pehtlai tein Manchester United (2-0), Liverpool (2-2) le Arsenal (1-0) he puaiah result an hmuh i, Reds lawng an tei hna lo – tuzan ah hin i zumhnak thinlung he Turin an panh lai.\nAn i lo lo\nEurope chungah hi team 2 nehnang cuaitlai ahcun an i thlau ngaingai – Juventus hi a hnu bik season 3 chungah voi 2 Champions League final an lut kho i, Spurs ca tu ah hin cun UCL ah voi 3 an chuihnak telawng a si rih.\nEuropean Cup timi min bunh a rak si lioah Spurs hi semi-final an rak phan ve cang i, Champions League ti a si hnu 2010-11 season ah khan quarter-final an rak phan i, cucu a sang bik an phak a si. Cu ruangah cun tu season ah hin record thar ṭial an duh lai.\nJuventus nih hin Champions League hraidawh voi 2 an cawi cang i, a hnu bik final an luh i an tei lomi cu Spanish club 2; Barcelona le Real Madrid an si. Serie A ah season 6 chung pehtlai tein an champion cang i, ‘Champions League’ hraidawh cawi hi an duh ngaimi a si.\nHmuhton canah zumhnak\nMitam deuh nih Spurs cungah zumhnak an chia ngam lo a si kho men ko. Asinain, London thlanglei kam club nih hin Group H ah hmahruaitu si buin last 16 lut dingin Real Madrid le Borussia Dortmund an lonh hna ti kan philh awk a si lo – point 18 in 16 an hlawh khawh.\nSpurs boss Pochettino nih, “Juventus hi team ṭha an simi kongah i al awk a um lo. Europe chung club ṭha bik hna lakah ai telmi an si i, player hmuhton a ngei taktakmi, Champions League boruak sang a dawp lengmangtu tampi an ngei hna i, annih hi season 3 chungah UCL final voi 2 a kai khomi an si.\n“Kannih hin cubantuk hmuhton vialte cu kan ngei ve lo. Asinain, kan i ruahchanmi le kan i zumhnak kan langhter lai. Nai kan puaiah kan chuihning a ṭha hringhran i, Juve caah rian harsa serpiak dingin biatak kan chuah lai” a ti.\nRaldin a herh\nTuanbia hlun zoh tikah hmuhton leiah Juventus an ropui deuh ko nain Turin club manager Massimiliano Allegri cu a bia a puam duh lo. Italian manager nih, “Quarter-final luh hrimhrim kan duh, asinain kan i ralrin a hau lai” a ti.\nKum 50 a simi manager nih a biapeh in, “Spurs nih hin chuih ningcang ṭha ngai an ngei i, kan chuih dingmi puai hi Champions League a si fawn ruangah a har ko lai. Voidang vialte nak ṭha deuh in kan chuih a hau lai” a ti i, Spurs a nek duh hna lo.\nClub pahnih hi zuamnak puaiah an i tong rih bal lo i, tu season thok hlanah khan i hawikomhnak puai (pre-season friendly) tu ah an i tong – Wembley celhtual puaiah hin Spurs nih 2-0 in an tei hna.\nSpurs nih hmaikal ah an i bochan dingmi cu puai 33 chungah kawl 32 a khumh khotu Harry Kane ṭhiamṭhiam a si ṭhan lai i, English hmaikal a bawmtu dingah hin Dele Alli, Son Heung-min le Christian Eriksen te an si lai – Giorgio Chiellini hao in Juve hnutlar caah i venhim a hau lai.\nPoch nih, “Vawleicung player ṭha bik hna lakah ai telmi a si” tiah a chim tawnmi Paulo Dybala dirhmun a fiang rih lo i, Juve hmaikal nih hin hliam a tuar ruangah an puai donghnak bik Fiorentina an tei hna lioah a rak chuih kho lo. Allegri nih a player hi a dam manh a zumhnak kong a chim lioah ‘risk’ lak ai timh lonak kong zong a chimchih fawn.\nDybala hi a chuih khawh lo zongah Juve nih Gonzalo Higuain le Mario Mandzukic an ngeih rih ṭhiamṭhiam hna i, Spurs hnukham Jan Vertonghen le Ben Davies te caah hnangam tein um awk a ṭha lai lo.


CDF Mindat le CDF Lautu nih mah strategy an von hman bakin cu – Thechinlandtoday\nCDF Mindat le CDF Lautu nih mah strategy an von hman bakin cu\nadmin September 6, 2021 Leave a Comment on CDF Mindat le CDF Lautu nih mah strategy an von hman bakin cu\nSAC ralkap le CDF-Mindat ralkap rawlkho pakhat ah rawl an pur tti timi thawng nih ka lungdi a riamter kho taktak. Kai lunghmuih kho taktak khi si.Teinak ahhin mi nunnak va lak nakin kanmah lei ah ttanter khawh hi teinak lianngan bik si ko tiah kei cu ka ruah ko.\nKan raal kha akan dawtu le bawmtu ttha ah ser (canter) khawh hi a sunglawi bakmi ah ka ruah ko. CDF Mindat pawl an thil tuahmi ka upat bak hna! Pathian nih mah bantukin teinak pe chin lengmang ko hna seh!\nCDF Mindat le CDF Lautu nih mah bantuk ral teinak strategy an von hman bakin SAC ralhrang pawl hriamnam tling he rammi lei ttan in nunnak hman ai timmi an von karh chin lengmang – thawngpang kan theih pah lengmang ko hih.\nCredit:Zung Lian Hlawnching\nChin Pawlpi USA nih 2019-2020 Person of the Year ah Benjamin Sum pek →\n← CDF Thantlang nih SAC ralkap le palek hna sinah sawmnak cathanh an chuah


A HOHMANH LAU HLAH UH, HAKHA THILCANG KONGAH PU NSA CHIMMI – The Chinlung Post\nTuzanlei Hakha ah kawlralkap ralhrang hna an mah le anmah an i kahnak kongah Pu Ngun San Aung nih mipi sin ah bia a chim. Lau hlah uh, nan thinzong phang hlah uh, anmah kawlralkap cungah a cangmi thil a si tiah a chim. Tuzan lei ah khan Hakha vuanci pawl umnak inn gate, Pu Sui Thio a rak umnak zawn ah i kahnak a chuak.\nTuzan lei i kahnak ah hin ralhrang kawlralkap minung pahnih an nunnak aliam i, minung pakhat zong fak ngai in hliam atuar ti asi. Thawngzamhnak tthenkhat nih an langhter ning ahcun minung pathum an nunnak aliam tiah an ti. Biafiang hlat cuahmah asi. Tuzan lei i kahnak hi anmah kawlralkap chung lila an si. Minung pakhat nih a hawi le pahnih akah thah hna tiah theih asi.\nHi kahnak konghe pehtlaiin Pu Ngun San Aung nih a chimmi cu ralkap pakhat nih a hawi le minung pahnih akah hna i, amah lila zong aa kap ve. Minung pahnih cu a hmun lila ah a nunnak aliam i, minung pakhat cu a hma fak ngai i, a thih le a nun zong theih a si lo tiah a chim tiin a langhter. Hi konghe pehtlaiin khuami vialte zong lau ding a um lo. Anmah le anmah cungah a cangmi asi.\nHi konghe pehtlaiin aliamcia minute tlawmpal ah khan DVC nih alanghter mi cu hitihin a si: Hakha Vuanci Ing-Ya ah kahdohnak a chauk Ralkap 3 an thi.Hakha Vuanci Ing-Ya kiangkap April 23 zaan suimilaam 7:30 tluk ah ralkap le ralkap an i kap sual i ralkap minung 3 an thi tiah kan theih. Hi kong he pehtlai in a kiangkap um mi pakhat nih, “ An meithal thawng hi lai meithal thawng a si lo.


Yale University Kainak $70,000 A Ngahtu David Stanley Ngun Thang Mang He Tonbiaruahnak - THE CHINLAND POST\nYale University Kainak $70,000 A Ngahtu David Stanley Ngun Thang Mang He Tonbiaruahnak\nThe Chinland Post| 2019 June 12| Vawleicung University ṭha bik le minthang bik lak i aa telmi @YALE UNIVERDITY nih DAVID STANLEY hi kumkhat ah scholarship $70,000 pek chih in an cohlan cang. David Stanley hi Thantlang peng Farrawn khuami Pu Than Tling le Pi Grace Lalzui Lian Falam peng Lung Hawh khuami i an fapa a si. Amah hi Chinmi chung in Yale University ah a hmasa bik scholarship he sianginn a kai khomi a si lai.\nTCP: A hmasabik ah tonnak caantha na kan pekmi cungah kan i lawm tuk.\nNTM: Kei zong tonnak ding le biahalnak nan ka ngeihmi cungah kaa lawm tuk ve.\nTCP:A hramthawk ah nangmah konglam le na chungkhar kong na kan chim kho hnga maw?\nNTM: Kei ka min cu David Stanley Ngun Thang Mang ka si. Ka pa cu Pu Thang Tling, Thantlang peng le ka nu cu Lalzul Lian Falam peng a si. Unau pahnih kan si i kei hi upa bik ka si. US ram hi 2009 ah khan kan chungkhar tlingin kan phan.\nTCP : Atu bantuk na phak khawhnak dingah na hngakchiat tein sianginn na rakkai ning pawl na kan chim kho hnga maw?\nNTM : Ka nule ka pa nih hin fimthiamnak lei ah hin thazaang an rak ka pek i Grade 3 ka kai in mirang sianginn ah an rak ka kaiter cang. Zaan khuadei ca hna ka zoh, cun ka zawt bu tiangin sianginn ka kaimi hi a si.\nTCP:Atu bantuk in scholarship ngahnak dingah award dang na ngahmi pawl a um maw?\nNTM: Grade 3 ah ES ka ngah, sum of the year ti pawl ka ngah. Cun, Grade 4 cu kan umnak kan i thial caah ka ngah lo. Grade 5 ah sum of the year ka ngah than. Cun Grade 6 -8 tiang ah every Subiect pakhatnak laksawng ka ngah than i Grade 8 ah khan cun kum thum chungah a thiam bik an thim than i pakhatnak ka ngah than. Grade 9-11 tiang cu award a um ti lo i Grade 12nak ah a um than i mah ah cun award phun 15 hrawng ka ngah than i mah ah a sang bikmi Gifted ka ngah rih mi hi a si.\nTCP: Atu Scholarship na ngahmi hi zeitluk Level dah a si i phungphai zulh awk hna tah a um maw?\nNTM: Atu Scholarship ka ngahmi hi YALE University in pekmi a si. Nu le pa pakhat veve in an pekmi a si i mah ah cun pa in keimah nih ka ngah. US um Harvard University he aa zuamcawh ngai mi an si. Atu ka ngahmi hi $77000 an ka pek mi a si. Mah chungah hin inn man, ei man, health care, Sianginn uniform man le sianginn man a dih lakin an ka liampiak dih lai. Kei cu ca lawng hi ka zoh ding le ka tuah dingmi a si. Phungphai an suaimi cu a um lo. An ka pek cangmi cu chuh than khawh a si ti lo i an lak than lo ding zong ah kaa zuam lai.\nTCP: Atu na kai hnga dingmi tah?\nNTM: Media/Film lei cawn kaa tim. Hihi ka huammi a si.\nTCP: Sianghngakchia pakhat a simi nih a har bik tiah na ruah mi?\nNTM: Sianghngakchia pakhat si lio ah a har bikmi cu Time management tuah khi a si ka ti.\nTCP: Atu lio US President he i tong u law Laimi caah zeidah na hal lai?\nNTM: Laimi caah rian hi a har tuk caah rian lei in opportunity kan ngahnak ding le ramchung ramleng fimcawnnak a san chinnak dingah ka chim lai.\nTCP: Atu lio ah NLD cozah an riantuanmi ah na hmuh ning?\nNTM: An riantuan ka hmuh khawh tawk ah ka lungtling ngai. Laimi chungin Vuanci le Vice President tiang kan tuan khawh hi Pathian thluachuah a si ka ti.\nTCP: Atu lio ram thumnak a ummi hi hmailei kum 100 ah nan tlau te lai tiah na ruat maw?\nNTM: Atu lio kan dirhmun in cun Laimi hi kan community le biaknak ah kan cawlcang ngai hna i zarhkhat voikhat tluk cu kan i tong ko hna caah kan tlau lai ti cu ka zum lo.\nTCP: US um Lai mino nan dirhmun na hmuh ning?\nNTM: Atu lio kan mino ka hmuh ningah cun tamhmawinak lei ah kan kal tuk. Cun Laimi umnak ah Biaknak ah cawlcangh a tam ngai caah mino tampi cu kan caan a liam ngai. Biaknak ah pumpek cu a tha tuk ko nain fimcawnnak lei ah thazaang an chuah kho ti lo, cun ca zong an tei kho tuk lo tiah ka ruah.\nTCP: Atu sianginn na dih in na miphun caah zeidah tuah na duh bik?\nNTM: Kei hi miphun caah tuan ka duh, cun vawlei pi ca tiangin ka duh. Kan miphun le kan ram in riantuan hram ka thawk lai. Kan thiamnak hmang cio in nikhatkhat ah kan ram ah dir in kan tuan ti hna lai. Cun atu ka ngahmi hi mah nakin Lai mino tam chinchin nih an ngah chin lai tiah ka ruah.\nTCP: Atu lio Laitlang na phak caah Laitlang lei Kan nuncan sining (living standard) na hmuh ning?\nNTM: Kan nule pa cu hlanchan a nun ningin an kal cang. Lenglei in kan nun ning hi chunglei kan nunning a langhter tiah ka ruah. Mah caah kan hruk-aih tiangin kan i ralrin a herh. Cun hmailei ah kan si duhmi kha atu tein kan i timhlamh a herh.\nTCP: Mipi sin ah biacah na duh mi?\nNTM: Fa le caah fimthiamnak hi thazaang pe uh. Cun tangka lei ah harsa ngai in thazaang pe ko hna u. Atu cu a har ngai ko lai nain hmailei ah a fawi te ko lai. Pathian bochan bu in fimnak cawng u si law kan miphun le ram caah tuan i zuam hna u si.\nTCP: Na caan sunglawi na kan pekmi cungah kan i lawm tuk.\nNTM: Kei zong kaa lawm tuk ve.\nBiaruahtu: Salai Tial Cung Thang (The Chinland Post)\nPrevious Rev. Dr. Chum Awi Le The Chinland Post Ton Biaruahnak